qundao/data-zh-poetry huggingface dataset:
示直彥
作者：韓琦
朝代：宋

人惟萬物靈，各肖天地貌。
中人無賢愚，在稟父師教。
稟則道業成，奮躍出泥淖。
不稟墜素風，隱身于不孝。
汝父最汝憐，五歲入學校。
文采冀日彰，謂如隱霧豹。
不見汝成人，齎恨掩泉窖。
汝兮胡不思，先矩勉而傚。
奈何一夕眠，乃至巳午覺。
開口受飲食，摩腹混笑鬧。
四體遂吾懶，萬事絕掛撓。
習焉而忘返，紈綺事不較。
高秋八月凉，蚊蟆罷蒙罩。
燃膏繼晝景，著撰勤節抄。
詔舉有前期，富貴孰不樂。
忍捐卿相科，甘坐閱醯酵。
祀墳遇風
作者：韓琦
朝代：宋

忽極暄融候莫窮，不爲膏澤却爲風。
氣蒸人腹成中熱，塵入花心作病蟲。
欲望好峰迷遠目，正濃韶景失晴空。
飄然終日俄收怒，歸送旌旗撼晚紅。
祀墳道中
作者：韓琦
朝代：宋

雖欣膏澤啟豐年，民病猶艱救目前。
闕祀丘墳無解裂，薦饑村落少鞦韆。
雲梳隴麥千行直，粉淡牆花半臉妍。
榆莢漸能供歉腹，何曾拋得買春錢。
祀墳馬上
作者：韓琦
朝代：宋

二塋逢節展松楸，因嘆農疇薦不收。
高穗有時存蜀黍，善耕猶惜賣吳牛。
泉乾幾處閑機磑，雨過誰家用糞樓。
首種漸生還自喜，尚憂難救赤春頭。
祈雪宿齋醴泉觀
作者：韓琦
朝代：宋

愆陽經臘惻皇情，徧走靈祠達意誠。
馬殆始知仙府迥，露寒如到月宮清。
甘泉既久蠲民瘼，惠澤非難滌厲萌。
日待神龍興熱窟，一吁嘉雪滿寰瀛。
祫享加恩押班宣制
作者：韓琦
朝代：宋

大祫休成慶澤新，廣庭宣制寵臣隣。
非煙薦瑞籠宮殿，出綍敷言聳搢紳。
風結冰簷駢玉箸，日融霜瓦半魚鱗。
移時始放金吾仗，鵷鷺齊飛出禁闉。
祫享慶成五言二十韻
作者：韓琦
朝代：宋

大饗無先祫，精祠貴必躬。
歷朝疑未講，曠典屬今崇。
良月稽冬孟，容臺訪禮中。
祀期當象閏，位向卒虛東。
太卜諏元日，齋誠儼法宮。
琱輿下丹地，琳館薦清衷。
雪密人初駭，天高德自通。
陰雲成瑞靄，凜色變和風。
世室休嚴衛，宵衣集庶工。
敘親昭穆正，合食簋鉶豐。
既祼神斯格，居歆慶已蒙。
歡欣流禹律，謦欬入堯聰。
月射千圭白，星輝萬燎紅。
茨歌將振作，晴旭漸曈曨。
回蹕升端闕，羣瞻聳上穹。
蕃釐均廟餕，惠澤泰民窮。
孝著鉤鈐動，恩疏貫索空。
致祥書可信，讓美意爾沖。
此協亨嘉會，慚非輔翼功。
唯知獻君壽，巍與二儀同。
禱雪有感
作者：韓琦
朝代：宋

靈嶽祠宮尚未回，六花隨禱下瓊瑰。
只憂風力狂無定，最喜雲容重不開。
但得餘滋周畎畝，敢求嬌意助樽罍。
夜深猶使家人探，平地依稀幾寸來。
秋夕二首·其一
作者：韓琦
朝代：宋

大暑喪餘酷，凉秋袪眾瘥。
歊氛隨雨斷，素景入宵多。
雁影穿池月，蛩聲出砌莎。
披襟予自快，楚澤任悲歌。
秋夕二首·其二
作者：韓琦
朝代：宋

此夕何清曠，新秋乍奪炎。
凉飚來似舊，熏暑逝如潛。
露重翻香芰，踈雲點素蟾。
放懷殊不寤，箕斗轉前簷。
秋日出郊
作者：韓琦
朝代：宋

疆野壓雄邊，乘秋行此田。
萬峯朝巨嶽，多稼入平天。
農飽忘饑後，童嬉逼社前。
僚賢須共樂，舉白盡歌筵。
秋晚赴先塋馬上
作者：韓琦
朝代：宋

暫趨先隴弭旌旄，因卹吾民嗇事勞。
穀實已傷嗟歲廩，麥根雖立望春膏。
林踈山骨清彌瘦，天闊詩魂病亦豪。
田舍罕逢車騎過，聚門村婦擁兒曹。
移帥真定次韻答致政杜公
作者：韓琦
朝代：宋

常山畫野直天街，寄重如何付不才。
躍馬敢辭奔命去，扞羌曾是奮身來。
軍中紀律勞人葺，林下罇罍得意開。
引領恩軒無路到，幾臨風月獨徘徊。
種樹
作者：韓琦
朝代：宋

一守中山四載餘，栽成芳樹滿郊衢。
州民如有某棠念，惜取清陰萬萬株。
立秋日後園
作者：韓琦
朝代：宋

亭館雖蕪勝勢存，病襟猶足滌冥昏。
晚凉天氣秋風入，雨霽園林伏暑奔。
古榭穩騎危岫翠，御流遥瀉曲池渾。
河魚未獲山芎效，幾廢良辰命客樽。
章惠皇太后挽辭二首·其一
作者：韓琦
朝代：宋

椒掖遺芳在，龜臺別信空。
舊恩緣服重，新廟見慈同。
殘月無多夜，餘花一向風。
徽音從此斷，忍顧洛川東。
章惠皇太后挽辭二首·其二
作者：韓琦
朝代：宋

柔順符坤德，興居監女箴。
笥衣裙有練，殿壁带無金。
外族疏恩薄，中宸結愛深。
宮娥齊飲泣，誰副祝延心。
章懿皇太后挽辭二首·其一
作者：韓琦
朝代：宋

外族傳仙系，中閨著德容。
瑞符衣覆玉，懿範史編彤。
天闊雲埋仗，秋高露泣松。
宸心望歸駕，滄海晦三峰。
章懿皇太后挽辭二首·其二
作者：韓琦
朝代：宋

夢日推祥舊，儀坤講禮新。
帝親無及養，天意此何仁。
宮寢延嵩月，褘褕寓洛塵。
欲知仁主孝，淚血送龍輴。
章獻明肅皇太后挽辭二首·其一
作者：韓琦
朝代：宋

一紀禆鴻化，千齡從列仙。
至仁高協帝，厚德遠參乾。
驗寡親嘗藥，恩深欲報天。
爲殫臣庶淚，朝雨助潸然。
章獻明肅皇太后挽辭二首·其二
作者：韓琦
朝代：宋

璿駕方修祀，金波忽墜空。
悲歌傳薤露，祕殿閴椒風。
霧重昏軒曜，雲悽泣舜瞳。
仙輿邈何在，天外蕊珠宮。
答丹陽李公素學士
作者：韓琦
朝代：宋

與君爲郡不相遥，只隔瓜洲一信潮。
誨字屢傳來客素，治聲常逐過江橈。
詞垣暫爾淹鴻筆，宴席何妨引巨蕉。
詩句滿筒煩借譽，爰居空自愧虞韶。
答孫植太博後園宴射
作者：韓琦
朝代：宋

花梢點紅芽綠茁，宴亭爽塏堋雲列。
呼賓習射次序升，體裁人人矜㔢挃。
六鈞力副百中藝，由基注目老羿拽。
支左屈右何大工，象弭急收如列缺。
須臾一鏑入鵠心，畫鼓連轟盡聲喝。
後者審固意愈精，有時大呼劈箭筈。
惜哉最是毫釐差，彩侯似動笴微撇。
分明角勝各記暈，將終或爲一箭奪。
當筵主籌令難犯，大白時舉出正罰。
此禮自古尤所重，矍圃去留宜有別。
五善大抵主和容，不止穿楊與穿札。
因憶當年黠羌叛，非才誤授將軍鉞。
帳下貔貅十萬師，力過生犀心似鐵。
大人未許覆兇巢，飭謹封垂禦侵越。
悍夫猛士志待騁，貯填憤氣何由洩。
正值高秋天氣寒，塞場霜重嚴風刮。
約束偏裨整隊兵，旌旗爍電戈矛雪。
驅出長郊閱奇陣，離合應麾皆有節。
次引精銳較絕技，控弦命中無虛發。
氣豪馬健走危坡，直下千尋未嘗蹷。
收軍校獵圍平原，犬順人呼鷹解紲。
山麋衝軼犯勁矢，崗兔奔跳迷狡穴。
大鵰盤空不輕搏，老狐仰視肝膽裂。
駐鞍賞獲犒部曲，浪瀉酒車論染血。
將軍未酣眾心醉，耳後風生鼻頭熱。
此日淮藩奉寬詔，朱輪慢輾行春轍。
鈴索聲沉訟牒稀，優游大可養踈拙。
斜蒿青青鱭鱠新，公醪香重醅才撥。
射堂對客且相娛，不妨樂事陶嘉月。
襟懷聊與水雲閒，夢魂猶寄關山闊。
逢辰未立赫然勳，破的求功真瑣屑。
欲得心如外貌歡，報國之誠盡攄豁。
答定帥仲儀龍圖寄示堂詩刻
作者：韓琦
朝代：宋

好勝時多尚己爲，前人勤力必隨隳。
所圖營葺猶如是，欲樹功名即可知。
昔慕先賢形藻繪，本同來哲作箴規。
得公詩刻增光燄，定警媮風變俗漓。
答湖恢推官
作者：韓琦
朝代：宋

當年都寺接賢初，屈指光陰一紀餘。
自說三茆深處穩，不逢又鯉寄來書。
隔江聞授諸生業，命駕因煩長者車。
得見新詩與高論，積年勞吝已全祛。
答章望之祕校惠詩求古瓦硯
作者：韓琦
朝代：宋

魏宮之廢知幾春，其間萬事成埃塵。
唯有昭陽殿瓦不可壞，埋沒曠野迷荒榛。
陶甄之法世莫得，但貴美璞踰方珉。
數百年來取爲硯，墨光爛發波成輪。
求之日盛得日少，片材無異圭璧珍。
巧工近歲知眾寶，雜以假僞規錢緡。
頭方面凸槩難別，千百未有三二真。
我來本邦責鄴令，朝搜暮索勞精神。
遺基壞地徧坑窟，始獲一瓦全元淳。
蘚斑著骨尚乾翠，夜雨點漬痕如新。
當時此復近簷溜，即以篆字花其脣。
磨礱累日喜成就，要完舊質知無倫。
吾才寡陋不足稱，思與好古能文人。
好古能文今者誰，武寧祕書章表民。
無詩尚欲兩手付，何況大雅之奏聞鏗純。
答袁陟節推遊禪智寺
作者：韓琦
朝代：宋

春去惜餘景，偶來郊外觀。
蕪城千古恨，一顧殊悲酸。
荒祠枕大道，尚記吳城邗。
遠近綠陰合，水襯紅莢殘。
隴麥齊若剪，隨風卷波瀾。
罷農喜有望，守臣心粗寬。
蕭踈禪智寺，壞址不甚完。
叢花亂芍藥，籬竹摧琅玕。
空有亭亭柏，成行如筆端。
供帳具朝膳，僚寀成清歡。
小杜詩板暗，樂石曾未刊。
乘興詣茶圃，百步登平巒。
摘焙試烹啜，甘挹零露漙。
午過倦微暑，堤路騰歸鞍。
天子憂歲旱，引咎古所難。
列郡承新詔，朝夕弗敢安。
況此行春意，固不在遊盤。
朝廷責吏治，莫若久其官。
政和氣亦應，災沴無由干。
願循三載舊，庶幾酬素餐。
答陜府春卿資政
作者：韓琦
朝代：宋

蓬山曾許挹浮邱，踰紀光陰一瞬休。
朔塞風霜人易老，申湖歌舞景長留。
我臨賓席頻先醉，君對仙棊幾自謳。
千里詩來還感舊，不堪斜日凭邊樓。
答陳舜俞推官惠詩求全瓦古硯
作者：韓琦
朝代：宋

鄴宮廢瓦埋荒草，取之爲硯成堅好。
求者如麻幾百年，宜乎今日難搜討。
吾邦匠巧世其業，能辨環奇幼而老。
隨材就器固不遺，大則梁棟細棼橑。
必須完者始稱珍，何殊巨海尋三島。
荆人之璧尚有瑕，夏后之璜豈無考。
況乎此物出壞陶，千耕萬斸常翻攪。
吾今所得不專全，祕若英瑶藉文繅。
君詩苦擇未如意，持贈只虞咍絕倒。
君不見鎮圭尺二瑁四寸，大小雖異皆君寶。
紫濛遇風
作者：韓琦
朝代：宋

草白崗長暮驛賒，朔風終日起平沙。
寒鞭易促鄣泥躍，冷袖難勝便面遮。
迥嶺卷回雲族破，遠天吹入雁行斜。
土囊微乞緘餘怒，留送歸程任擺花。
維揚好
作者：韓琦
朝代：宋

二十四橋千步柳，春風十里上珠簾。
聞前都水王荀龍郎中將率二三知舊遊天平山寺
作者：韓琦
朝代：宋

天平高絕是家山，雨治安陽欲到難。
此日名郎真好事，直携嘉客遠同觀。
峯擎寺脚重霄近，雹起潭心六月寒。
遥想醉吟崑閬裏，亂飛珠玉出毫端。
聞崔公孺國博將入都近重九未至
作者：韓琦
朝代：宋

幾日知君命駕來，芳辰看失獨徘徊。
黄封御酒新霑賜，更偶金鈴菊未開。
聞致政趙少師遠訪歐陽少師于潁川
作者：韓琦
朝代：宋

一憶賢交動至誠，安車雖遠必勤征。
荀陳爲會還推象，嵇呂相思不問程。
洛社成圖茲易合，越溪回櫂彼何情。
西湖便是瀛洲上，莫接仙遊跨海鯨。
聞角
作者：韓琦
朝代：宋

古堞連雲暝靄收，嗚嗚清調起邊樓。
雍琴垂淚虛情恨，羌笛殘梅未勝愁。
數曲伴風吹戍壘，幾侵夢入賓郵。
聽來便覺春心破，素髮生多不待秋。
聞轉運范純仁司封會興慶池
作者：韓琦
朝代：宋

池榭春深合眾芳，使臺來賞好風光。
波頭灧日琉璃軟，酒面摇花琥珀香。
訪古舊文昏琬琰，記游新刻上篔簹。
臨歸定借西園步，愈覺禪詮氣味長。
臘日出獵二首·其一
作者：韓琦
朝代：宋

笳鼓擁貔貅，韓陵山下頭。
人心忘岱嶽，鷹眼快離婁。
兔逸茲窮虜，孤殲即貴酋。
鄉民誰會我，衣錦樂畋遊。
臘日出獵二首·其二
作者：韓琦
朝代：宋

習平禮樂存形器，要閱兵須有殺生。
故備姦戎侔斬伐，唯於畋獵可申明。
妖狐膽裂逃終戮，老鶻拳高下必精。
大獲未能矜小得，幾何人不哂吾行。
臘日出獵近交
作者：韓琦
朝代：宋

悲風吼林霜草白，殺氣稜稜慘空碧。
因畋講事比其時，況值嘉平農已隙。
暫整和門出近郊，獵獵旌旗原燒赤。
狩場一望天四垂，貔虎意豪猶恨窄。
鼓動圍開翼復箕，人知部分如刀劃。
飛刊竄伏不得暇，狡兔幸生徒奮擲。
饑鷹眼捷翅頭健，下鞲風發無虛搦。
鶻拳交擊或未仆，繼嗾韓盧追以咋。
忽穿叢薄失所捕，耻焉便縱摩霄翮。
不似寒鴟得腐鼠，傲然直視鴛雛嚇。
烏鶉鵲雉曷足數，亦有晨風競搜索。
其間駭獸欲陵突，焊卒爭趨矜手格。
前驅返旆弗及舍，邱山大委虞中獲。
翻車瀉酒犒士眾，萬刀刲肉恣燔炙。
塞防寓令豈徒然，不在詩人刺荒癖。
王者設官猶取眾，大姦宿猾許擒扼。
乘時廢職莫自效，勿謂鷙鳥無全策。
別有老狐智計巧，只就高城營窟宅。
疑冰識扱行步穩，此日胡由見蹤跡。
鵰兮鵰兮未得志，將軍憤懣如何釋。
自和
作者：韓琦
朝代：宋

鄣泥何惜出郊遊，始霽才寬望歲憂。
鬰若山光疑是活，飄然詩思盡難收。
隈林杏頰紅初抹，拂砌莎髯綠自虬。
禾黍坐看雲四合，有年將乞載春秋。
至和乙未元日立春
作者：韓琦
朝代：宋

元日難逢是立春，普天誰不喜佳辰。
一年氣候均諸節，萬卉芳菲實九旬。
柏葉始傾爲壽酒，土牛隨示力耕人。
故陰盡革無餘臘，端朔陽來慶共新。
至昭德
作者：韓琦
朝代：宋

出却千山與萬山，坦途由引達鄉關。
邊垂未減宵衣念，閭里徒矜晝錦還。
憂國敢忘經日慮，治身能得幾時閑。
遥知上冢光榮處，只在州城一舍間。
至節筵間喜雪
作者：韓琦
朝代：宋

至節開樽就席前，六花飛舞助賓筵。
颺空自勝重羅麫，引滿偏宜旋絮綿。
合坐歡談霏屑地，幾聲橫笛落梅天。
況逢陽復貞亨會，贏取笙歌爛醉眠。
致政宮師張相公遠惠佳篇謹次元韻爲答
作者：韓琦
朝代：宋

八十康寧極品榮，神仙居處足頤生。
風騷此日資高尚，事業當年有太平。
酒量更從閑後長，禪心偏向靜中明。
自嗟不及飛來鶴，能伴公遊稱道情。
致政王子融侍郎挽辭三首·其一
作者：韓琦
朝代：宋

公昔求還事，年猶未縱心。
軒裳輕俗累，水月瑩禪襟。
樂任荒三徑，閒時戲一禽。
陶然踰五閏，已矣世同欽。
致政王子融侍郎挽辭三首·其三
作者：韓琦
朝代：宋

昔貳淄川政，嘗依太守賢。
于門欽世德，阮巷忝親聯。
僕始慙當軸，公方遂引年。
音容俄永隔，抆泣望新阡。
致政王子融侍郎挽辭三首·其二
作者：韓琦
朝代：宋

伯氏勳名永，繇公左右然。
賢碑求帝篆，行錄廣時傳。
餘範光門法，遺文粲史編。
欲知天報厚，五福賜君全。
與餘杭希文資政經時兩絕音問忽得訊正與近致書同日因以詩寄
作者：韓琦
朝代：宋

閏首郵音得到無，使來還喜發雙魚。
却思塞上經時問，恰是吳中當日書。
人邈江山神自照，道存忠義信從踈。
昔年元白慈恩事，詩意雖同志未如。
舟中再賦一闋
作者：韓琦
朝代：宋

畫艗雙雙掠水飛，一天雲重鎖春暉。
遨頭不與追鐃鼓，無限遊人寂寞歸。
苦熱
作者：韓琦
朝代：宋

皇祐辛卯夏，六月朔伏暑。
始伏之七日，大熱極炎苦。
赫日燒扶桑，焰焰指亭午。
陽烏自焦鑠，垂翅不西舉。
炙翻四海波，天地入烹煮。
蛟龍竄潭穴，汗喘不敢雨。
雷神抱桴逃，不顧車裂鼓。
豈無堂室深，氣鬰如炊釜。
豈無臺榭高，風毒如遭蠱。
直疑萬類繁，盡欲變脩脯。
嘗聞崑閬間，別有神仙宇。
雷散滌煩襟，玉漿清濁腑。
吾欲飛而往，於義不獨處。
安得世上人，同日生毛羽。
苦熱未雨
作者：韓琦
朝代：宋

驕陽爲虐極煩歊，萬物如焚望沃焦。
舉世不能逃酷吏，幾時還得快凉飚。
精祈擬責泥龍效，大索誰誅旱魃妖。
翹首岱雲膚寸起，四方膏澤盡良苗。
苦雨
作者：韓琦
朝代：宋

直疑天際裂銀潢，大雨連傾特異常。
數里河聲轟陣鼓，萬條簷溜卓戎槍。
雷霆勢惡掀人腦，蛟□朋兇碎客航。
正熟民田多沒穗，幾時仁惻動蒼蒼。
苦雨方霽蛙聲不已
作者：韓琦
朝代：宋

暑雨朝來已厭多，蛙鳴猶更幸滂沱。
雖然快爾狂跳志，爭奈良田有害何。
英宗皇帝挽辭三首·其一
作者：韓琦
朝代：宋

遽委飛乾運，應開出震符。
子方批鳳尾，天已下龍胡。
遏密思堯治，謳歌啟舜圖。
只留勤儉德，千古亙三無。
英宗皇帝挽辭三首·其三
作者：韓琦
朝代：宋

蜃駕雖停洛，飆輿已遡天。
空藏軒劍舄，不敢霸山川。
挽揭秋聲外，旌翻夕照前。
老臣非從死，何路答知憐。
英宗皇帝挽辭三首·其二
作者：韓琦
朝代：宋

此日天無色，輴車下禁宸。
悲風隨去仗，哀淚裛行塵。
一閉皇堂夜，長閒御寢春。
守陵來有幾，蕭索慶寧人。
菊
作者：韓琦
朝代：宋

萬卉趁枯死，香金鬭晚葩。
甘名應得露，野色豈如家。
俗態惜遲暮，芳情誰怨嗟。
重陽樽酒伴，不見牡丹花。
菊觴
作者：韓琦
朝代：宋

九日陪嘉客，金英泛酒船。
撥醅時上下，浮蟻自周旋。
香逐榴花發，甘嗤柏葉先。
坐中宜醉挹，仙錄載延年。
落花
作者：韓琦
朝代：宋

萬點送春飛，人悲未足悲。
禪關無問理，溪曲過開時。
鈿委津陽路，風回洛水湄。
流年來自去，醉莫論空枝。
落花二首·其一
作者：韓琦
朝代：宋

妖豔憑誰主，春光去不停。
離魂亂飛絮，生意逐浮萍。
錢莢偷餘態，茵蕪襲舊馨。
年年芳信在，慎勿歎飄零。
落花二首·其二
作者：韓琦
朝代：宋

一夜殘芳泣露痕，曉來紅雨點蘭蓀。
對人終有風流在，幾片斜飛在酒樽。
落葉
作者：韓琦
朝代：宋

人觀落葉悲，我視落葉喜。
請看四序速，次第若屈指。
風霜一瞬過，望春時有幾。
榮固悴之端，衰亦盛之始。
須知眾木踈，便是羣芳啟。
舉此較人事，蓋不異物理。
否泰與消長，反復殊未已。
釀酒整笙歌，坐待新萌起。
葉參兵部知湖州
作者：韓琦
朝代：宋

鄉郡分符兔刻銀，彯纓清曉別楓宸。
駟車歸邸夸新綬，鶴表還家謝故人。
度日客樽盈若酒，經春詩筆賦汀蘋。
編民應久歌來暮，棠樹成陰即舊鄰。
蒙恩加職寄餘杭希文資政
作者：韓琦
朝代：宋

燕石寧參楚璧珍，六膺君槳共言綸。
老聃道大誰同傳，千古韓非是罪人。
蘇洵員外挽辭二首·其一
作者：韓琦
朝代：宋

對未延宣室，文嘗薦子虛。
書方就綿蕝，奠已致生芻。
故國悲雲棧，英游負石渠。
名儒升用晚，厚愧不先予。
蘇洵員外挽辭二首·其二
作者：韓琦
朝代：宋

族本西州望，來爲上國光。
文章追典誥，議論極皇王。
美德驚埋玉，環材痛壞梁。
時名誰可嗣，父子盡賢良。
虛心堂會陳龍圖
作者：韓琦
朝代：宋

余嘗愛此君，中虛外有節。
手植數年間，萬戟競森列。
爲堂於其中，一境遂清絕。
雖歸臨本邦，事豈免羈紲。
不得時相親，固負好風月。
方將乞殘骸，就第養衰拙。
孤懷造崑閬，直氣卷金鐵。
終日對嬋娟，卒歲伴高潔。
春來忘芳非，夏至失炎熱。
秋深凌嚴霜，冬暮映積雪。
居無一不宜，嘯傲遠塵媟。
茲樂期誰同，實係長者轍。
相從挹天真，共話到禪悅。
簪籜豸冠聳，拉筍犀株折。
乘醉卧踈影，敲玉應仙闕。
此志吁未遂，對酒勿輕別。
蜀葵
作者：韓琦
朝代：宋

炎天花盡歇，錦繡獨成林。
不入當時眼，其如向日心。
寶釵知自棄，幽蝶或來尋。
誰許清風下，芳醪對一斟。
蜂蠆
作者：韓琦
朝代：宋

事小不可忽，議或戒蜂蠆。
蜂蠆之中人，始意脫己害。
人兮怒一蠚，爲報速睚眥。
白晝擿危巢，夜燭窮纖介。
必獲而後已，立死以爲快。
彼誠畜微毒，謂己有所賴。
失於小不忍，而自取糜壞。
吁嗟陰巧徒，毒萬蜂蠆大。
包潛中善良，斷腕未足駭。
小或一身危，甚則家族逮。
淵微如鬼神，無隙可漏敗。
君子被戕賊，守道不爲怪。
有時醜迹露，事或無可奈。
一旦吾道行，乃置之度外。
使其自愧縮，似不容覆載。
非力不足較，顧有盛德在。
陰巧既常幸，蜂蠆胡不貸。
行河道中
作者：韓琦
朝代：宋

鱗鱗郊隰引雙旌，頓豁塵襟病眼明。
微靄際空隨日破，遥林環野接天平。
捺弮禾重籠新雨，舐犢牛閑罷力耕。
策馬故尋堤上路，移時欣在綠陰行。
褫高道中農居
作者：韓琦
朝代：宋

山脚林成簇舍窠，門前流水養嘉禾。
森森松柏圍先隴，濈濈牛羊滿近坡。
官賦已供餘歲備，村歌無節得天和。
安全盡責廉平吏，三歲齊民更孰過。
西園初暑
作者：韓琦
朝代：宋

可愛西園夏景長，南來風好拂襟凉。
樓臺軒豁年殊舊，池沼乾枯雨未滂。
羣鳥護雛時起鬭，眾花成子幾堪嘗。
欲知逃暑芳樽味，似過林禽玉溜漿。
視河愜山
作者：韓琦
朝代：宋

河决金堤在漢成，曾推延世此經營。
安人爲愜當時意，立事因垂不朽名。
誰鑿故山釃御水，却通新漕入都城。
一疏一塞俱稱利，暫訪遺蹤豈易評。
覽劉易詩集感其遊賞江山放懷自適
作者：韓琦
朝代：宋

區區西北十經春，强力今爲老病身。
白髮丹心論底事，清風明月屬閑人。
千鈞未免嗤鼷鼠，一簣猶思抑孟津。
早晚粗酬忠國志，五湖煙水樂吾真。
覽崔象之寺丞詩編
作者：韓琦
朝代：宋

驚人侍句本天成，艷格清奇不易評。
秋月照空澄萬景，洛花無品盡多名。
珠藏赤水搜求苦，礦出黄金鍛鍊精。
郊廟有歌猶未採，只輸高興寫幽情。
覽渭帥王龍圖西行詩集
作者：韓琦
朝代：宋

久陟風騷上將壇，更持旄鉞撫邊關。
山川滿目吟雖苦，戈甲藏胸意自閑。
威望昔嘗流塞外，雅歌今復奏兵間。
禁中日夜思頗牧，四牡看隨杕杜還。
覽諸人贈狄國賓察推詩
作者：韓琦
朝代：宋

凜凜梁公萬世尊，復唐功業並乾坤。
爲臣所守能忠義，異代猶思錄子孫。
老嗣寂寥雖未振，大名瞻仰只如存。
後人真有希顔志，豈特孤風擅一門。
覽資政富公新詩
作者：韓琦
朝代：宋

賢輔于朝廷，中外唯所用。
中則翊萬樞，天業日以重。
外則泰一方，君治亦云共。
公今得淮康，大厦輟隆棟。
惠政聊一施，萬室絕愁痛。
獄訟不復煩，甘脆誠足奉。
優游爲文章，六義本規諷。
長篇燦臣軸，郵驛邈見送。
發函捧瓊瑰，再拜喜吟誦。
高調既古雅，奇格復豪縱。
鈞天張廣樂，累夕駭谷夢。
宛馬歷夷途，萬里不可控。
李杜若復生，屈伏事非恐。
況夫淺淺流，固莫測源洞。
何時衮衣歸，瞻望慰民眾。
事業追夔龍，風烈陋姚宋。
曰賡元首歌，間助薰琴弄。
太平告成功，郊廟形嘉頌。
九奏人神和，舞獸而儀鳳。
休聞狼跋詩，萬世發長慟。
觀王推官園牡丹
作者：韓琦
朝代：宋

風養花王接舜薰，始知仙圃別藏春。
欣聞東道招來數，得見西京譜外新。
九萼壓叢看易失，萬金邀客日須頻。
羣芳面我應相識，便是宜輕不退人。
觀稼二首·其一
作者：韓琦
朝代：宋

尺雨滂然滌旱災，行田因得過家來。
催成禾黍拖泥秀，長就枌榆揭凍栽。
三組不矜聊問俗，一廛雖陋且容杯。
郊原躍馬都忘病，隨目山川氣象開。
觀稼二首·其二
作者：韓琦
朝代：宋

一夕甘滋起瘁田，斗回災沴作豐年。
便晴誰恐禾生耳，將熟偏宜穀捺弮。
雲退不留驅旱迹，氣清渾露已秋天。
衰翁豈獨同民樂，更覺詩豪似有權。
觀稼回
作者：韓琦
朝代：宋

雨過觀田出近垌，敝廬還喜及柴刑。
雲平多稼徹天盡，黛拂遠山隨馬行。
寂寞秋風催晚角，徘徊先隴奈重城。
鄉人莫羨前驅弩，吾意何如負郭耕。
觀稼回北園席上
作者：韓琦
朝代：宋

郊原飛隼拂晴霓，秋入豐年未慘悽。
嘗酒管絃先社集，捺弮禾黍極雲齊。
雪鋪蕎麥花漫野，黛抹蔓菁菜滿畦。
區脫狴牢無一事，山翁贏得醉如泥。
觀胡九齡員外畫牛
作者：韓琦
朝代：宋

丹青之筆奪造化，能者幾何登品錄。
蛟龍獰惡鬼神怒，更工不接時人目。
有形之物至者稀，是否難欺眾所矚。
絳臺胡掾文章外，偏向畫牛其好酷。
海內馳名三十年，得者珍藏過金玉。
老來纔始著青衫，養親不及朝家祿。
前日野服忽相過，云訪恩知走京轂。
微風入指未能畫，示我蠟本數十幅。
採摭諸家百餘狀，毫端古意多含蓄。
鬭者取力全在角，卧者稱身全在腹。
立身髣髴精神慢，背者分數頭項促。
行者動作皆得羣，乳者顧視真憐犢。
當流泅戲益自在，欲渡或疑猶蓄縮。
從容飲囓得天真，荷鞭時有童兒牧。
或橫一笛坐牛角，便是無聲太平曲。
江天雨雲易溟濛，風勢掀號摧古木。
欹斜簑笠趁牛歸，蕭踈暮景煙村宿。
奇哉胡掾老筆不可到，戴叟重生須死伏。
吾觀諸牛之態雖盡妙，尚有所遺思未熟。
牛於生民功最大，不畫牛功牛亦辱。
胡君胡君聽我言，別選輕綃成巨軸。
寫出區區耒耜勤，貴知天下由吾方食足。
觀魚軒
作者：韓琦
朝代：宋

雨後方池碧漲秋，觀魚亭檻俯臨流。
時看隱荇駢頭戲，忽見開萍作隊游。
喜擲舟前翻亂錦，靜潛波下起圓漚。
吾心大欲同斯樂，肯插筠竿餌釣鈎。
許公亭席上別鎮帥呂公孺諫議
作者：韓琦
朝代：宋

元日津亭景物嘉，喜留軒馭弭高牙。
棠陰共識思賢地，柳色偏傷贈別家。
御水少陪乘興棹，潭園難趁及時花。
杯深莫拒勤拳意，去路音輝日日賒。
試獵
作者：韓琦
朝代：宋

試獵秋原亦治戎，飄然豪氣滿秋風。
饑鷹猘犬爭爲用，不在人知指縱功。
詩一首
作者：韓琦
朝代：宋

晉陽封守遠睢陽，空有馳魂若侍傍。
處世少容雖鑿枘，與公相協自宮商。
冥鴻愈適知難慕，疲駕將顛失預量。
新句暗投頻駭目，少陵光焰極輝煌。
謝丹陽李公素學士惠鶴
作者：韓琦
朝代：宋

高籠携得意何勤，玉樹慙無可待君。
只愛羽毛欺白雪，不知魂夢託青雲。
孤標直好和松畫，清唳偏宜带月聞。
自有三山歸去路，莫辭時暫處雞羣。
謝宮師杜公寄惠草書
作者：韓琦
朝代：宋

公之德業天下重，四海萬物思壞罏。
太平之策未全發，先朝請老叩帝居。
天子只欲勵薄俗，不惜一夔從二疏。
公持儉節出天性，下建萬世清風孤。
歸卜睢陽旋營第，棟宇僅足容妻孥。
自此閒燕何所樂，非絲非竹非歌壺。
經史日與聖賢遇，參以吟詠爲自娛。
興來弄翰尤得意，真楷之外精草書。
因書乞得字數幅，伯英筋肉羲之膚。
字體真渾遠到古，神馬初見八卦圖。
精神熠熠欲飛動，鸞鳳鼓舞龍蛇攄。
天姿瘦硬斥俗軟，狂藤束纏巖松枯。
中含婉媚更可愛，十葩萬萼爭春敷。
開合向背一皆好，造化欲衒天工夫。
張旭雖顛懷素逸，較以年力非公徒。
公今眉壽俯八十，老筆勁健自古無。
固知大賢不世出，百福來萃相所扶。
公之佳壻蘇子美，得公一二名已沽。
矜奇恃儁頗自放，質之公法慙豪麤。
乘歡捧以示僚屬，一坐聳駭歎且呼。
便欲刻石傳不朽，荒邊匠拙無人模。
歸來一一戒兒姪，秘重世與家諜俱。
重巾密橐置吾室，寶護直比驪頷珠。
神物孰敢容易探，電雹霹靂來須臾。
謝宮師杜公寄示詩編
作者：韓琦
朝代：宋

百諷新篇百忘勞，直將淵旨質風騷。
閑觀景物辭終巧，意到安恬格自高。
三代正聲傳雅樂，千年嘉味入蟠桃。
誰知八十歸休相，字體詩情日日豪。
謝并帥王仲儀端明惠葡萄酒
作者：韓琦
朝代：宋

并門昔歲叨擁旄，公厨酒熟醺葡萄。
公時帥謂輒馳獻，助臨軍享投芳醪。
辱公詩答極愛重，氣骨雄健凌風騷。
公今大鹵盛開府，我得鄉守均疲勞。
却煩新釀遠相遺，故人義比丘山高。
衰翁拜賜喜自酌，持杯有感生鬰陶。
憶昨朔邊被朝寄，亭燧滅警兵鋒韜。
時平會數景物好，齒髮未老胸襟豪。
當筵引滿角勝負，金船灧溢翻紅濤。
間折圓荷代舉酌，坐客駭去如奔逃。
我乘餘勇興尚逸，直欲拍浮騰巨艘。
此來病質極枯瘠，兩目眵淚顛無毛。
較前飲量復何有，十分耗謝餘釐毫。
復嬰風眩戒食味，饞口絕望霑珍螯。
雖然公醞敢輕用，留吞藥劑傾甘膏。
縱逢嘉客衒公貺，三爵已命緘封牢。
錦堂風和弄弱柳，螺榭日暖烘夭桃。
茲辰慶我重加惠，勉與父老同春遨。
謝真定李密學惠牡丹
作者：韓琦
朝代：宋

窮邊無處覩春榮，咫尺常山似洛城。
會得主人將雅意，欲教鄰境伏香名。
全開正弄朝霞色，半謝猶含暮雨情。
只上賓筵共一醉，也勝渾不見芳英。
謝觀文趙尚書寄示集注老子
作者：韓琦
朝代：宋

公今重釋五千言，一法專求是要詮。
天道生成忘萬物，師人功業在羣賢。
世塵甚擾吾何欲，謙柄常持彼任先。
治國治身非異理，雨無心迹自安然。
謝資政富公再以近詩見寄
作者：韓琦
朝代：宋

惟公之所存，致后協二典。
當入相天子，賢業遂大展。
萬類隨坯陶，四時無盭舛。
如保守一藩，疢甚斥和扁。
遂令康濟功，鬰抑未恢顯。
寄懷吟詠間，唯以道自遣。
公才如河源，渾渾日東演。
洪濤奔巨海，萬里縱傾卷。
小哉西北流，孰可議深淺。
公思如天匠，春物歸裁剸。
珍叢與奇葩，萬態極婉孌。
一一得天真，倣象困雕剪。
河源無時窮，天匠非世辨。
湖爲每成編，遂以貺罷輭。
裸壤本無知，安足道文冕。
俚耳固不通，烏用奏姑洗。
我實知公心，愛我久益腆。
誘我進學勤，要在納諸善。
我素荷公德，公教不敢踐。
諷誦復宗師，夙夜以自勉。
讀劉易春秋新解
作者：韓琦
朝代：宋

夫子春秋之所記，二百四十有二年。
謹嚴之法不可犯，欲示萬世天子權。
禮樂征伐必上出，諸侯雖大莫得專。
周平東遷魯君隱，王綱壞裂勿復聯。
天王所存位與號，列國自用公承傳。
齊桓晉文無實義，挾周狥己掩大愆。
不歸聖筆立中制，誰其當罪誰其賢。
絲紛五傳角同異，各專門記執所偏。
遂令學者蹈迷徑，不探元本遭羈牽。
至於歆向父子間，亦反天性相鑱鎸。
何休杜預范甯輩，離經附傳以臆箋。
膏肓廢疾互譏病，雖欲針起難自痊。
前人文字安可數，議難啾唧秋嘒蟬。
有唐名儒陸淳者，始開奧壤窺源泉。
我朝又得孫明復，大明聖意疏重淵。
劉生新解最後出，了無塞礙成通川。
所趨旨義極簡正，撐拄異論牢且堅。
事不歸王皆不與，達經之志所以然。
詩三百可一言蔽，曰思無邪而已焉。
方今四海大一統，萬里號令猶君前。
安不思危易其治，毋容僭亂生階緣。
往持此說助邦政，坐令當扆尊如天。
貽刑
作者：韓琦
朝代：宋

憶帥秦亭二紀餘，當時賓幕盛芙蕖。
椎牛共樂毬場宴，倚馬常資記室書。
台席久從還綬退，月卿猶滯剖符居。
樽前想解留連意，一笑難逢易摻袪。
貽崔公孺國博
作者：韓琦
朝代：宋

三十年來契分隆，更從親炙達真空。
明非獨善諸昏破，理到無心萬事通。
莫話離悰傷祖席，且留歡刻醉春風。
海棠亭下花看發，壞子臙脂點點紅。
賀宮師杜公增秩
作者：韓琦
朝代：宋

漢唐二傅推疏白，高退當時歎莫如。
雖有清風傳舊史，不聞優寵及安車。
直緣賢迹光君輔，更約師模在帝儲。
何似詔公還廟席，萬靈和樂浹堪輿。
賀春卿加大資政職
作者：韓琦
朝代：宋

別殿深嚴峻寵班，再煩開府扼秦關。
棠郊陰滿修前治，蕙帳香銷在故山。
天意未容賢者樂，官方唯許老時閑。
蒼生況結爲霖望，豈要窮邊俗吏攀。
賀春卿宣微出帥延安
作者：韓琦
朝代：宋

延塞何須輟鉅公，西師今復久櫜弓。
三台班秩名雖重，四海生靈澤未豐。
莫泥兵韜求策勝，更充賢業俟時通。
歸來談笑巖廊上，致主唐虞始是功。
賀觀文富公遷職
作者：韓琦
朝代：宋

秘殿班崇極邇聯，九重思舊及高賢。
雖知榮寵公非樂，且喜孤忠帝尚憐。
惠物袴襦聯一境，得時霖雨即敷天。
萬方翹首臯夔入，待見唐虞致治年。
賓雁
作者：韓琦
朝代：宋

候時賓雁覺秋分，便委胡霜遡楚氛。
一片畫屏橫遠岫，幾行書字帖輕雲。
信通離闊誠虛語，聲到英雄似不聞。
莫趁衡陽戀閑暖，南兒矰繳正紛紛。
賞北禪牡丹
作者：韓琦
朝代：宋

一春顔色與花王，況在莊嚴北道場。
美艷且推三輔冠，嘉名誰較兩京强。
已攢仙府霞爲葉，更奪熏爐麝作香。
會得輕寒天意緒，故延芳景助飛觴。
賞西禪牡丹
作者：韓琦
朝代：宋

幾酌西禪對牡丹，穠芳還似北禪看。
千球紫繡擎熏炷，萬葉紅雲砌寶冠。
直把醉容欺玉斝，滿將春色上金盤。
魏花一本須稱后，十朵齊開面曲欄。
走筆戲呈機宜著作與諸同席
作者：韓琦
朝代：宋

不草邊書絕塞氛，英僚高會喜同羣。
朋間射鵠雖連中，坐上飛觥不五分。
烈士感時何晚歲，男兒行樂是從軍。
速揮大白申嚴令，多得紅心即戰勳。
趙資政再尹西蜀
作者：韓琦
朝代：宋

坤維求尹此難才，重倚真賢出上懷。
一去棠陰歌蔽芾，再來人樂似乖崖。
新承綸綍從天別，舊過山川作畫排。
莫候使星臨益分，郎回符采正三階。
辛丑中秋不見月
作者：韓琦
朝代：宋

懊惱閑雲取次生，中秋觀月悞人情。
一時雖不充羣望，萬古終難掩至明。
疑有陰魔憎好事，更虞淫雨害豐盛。
須知席上徘徊意，直似葵心向日傾。
辛丑季秋大饗明堂中書宿齋
作者：韓琦
朝代：宋

紫極宸居重，黄扉禁戶深。
齋精嚴帝配，祗翼達天心。
百刻延壺箭，千廬肅羽林。
秋聲來易感，仙夢斷難尋。
小雨隨雲散，踈星伴月沉。
樹雞先曉唱，菊酒带香斟。
寂爾潛神化，翛然適道襟。
惟馨思在德，肸蠁佇靈歆。
辛亥七夕末伏
作者：韓琦
朝代：宋

二七今同末伏辰，初秋時候暑微熏。
星橋舊說通靈匹，劍肉何人遺細君。
瑩席冰寒心共爽，噪風蟬急耳欣聞。
郢中新曲高難和，唯付珠喉任遏雲。
辛亥三月十八日遊御河二首·其一
作者：韓琦
朝代：宋

都人殫出集河湄，猶記從初放水時。
三五已過修禊宴，浹旬行作送春詩。
微波濺襪仙浮棹，曲岸當壚柳映旗。
自笑遨頭衰復病，也同歡俗恣追隨。
辛亥三月十八日遊御河二首·其二
作者：韓琦
朝代：宋

從俗沿流輒命筵，平沙經雨潤河壖。
百泉遥派初來日，三月深春欲去天。
夾岸綺羅香未散，幾船弦管沸爭前。
波間無限能泅者，不信迎潮絕技先。
辛亥上巳會許公亭
作者：韓琦
朝代：宋

修禊園林枕御津，宴亭軒豁足娛賓。
羲皇治世舒長日，崑閬仙風爛熳春。
脫俗且將詩送酒，縱吟須仗筆爭神。
會餘俯仰皆陳迹，不醉山陰定笑人。
辛亥二月十五日
作者：韓琦
朝代：宋

倏忽韶光一半過，寒威猶尚壓暄和。
故摧春色歡終減，屢失花期日旋那。
病骨不禁風料峭，衰悰難遏醉吟哦。
憑欄更爲芳菲惜，重取輕苫擁舊科。
辛亥八月十六日夜復值陰晦
作者：韓琦
朝代：宋

舒輪方滿正中秋，報社神歆已降休。
且共良農歌稔歲，何須明月照高樓。
金絲自壯歡吟氣，風雨終爲樂事仇。
酣飫野翁猶带斷，不爭豪飲亦堪羞。
辛亥八月十六日社始月望
作者：韓琦
朝代：宋

中秋不必拘三五，惟望時方月正圓。
已薦社壝通肸蠁，始開賓席對嬋娟。
清光自喜今宵滿，俗會從輸一日先。
樂事幾爲風雨破，直須歡飲倍常年。
辛亥寒食
作者：韓琦
朝代：宋

寒食春城是處花，唐賢詩好此難加。
柳眉拖霧舒還皺，日脚縈雲綻復遮。
扢抓喜隨膏雨解，鞦韆閑任綵繩斜。
芳辰只愧樽前淡，妓版停歌不振牙。
辛亥重九會安正堂
作者：韓琦
朝代：宋

斯堂曾許占風光，須到重陽復命觴。
坐上半非前歲客，杯中無改舊花香。
初晴已過登高水，散慮宜趨自得場。
唯有一時詩酒戰，願開强戶振雄鋩。
辛亥重九登騎山樓
作者：韓琦
朝代：宋

西北樓高四望長，登臨還賞節辰良。
荀陳盛集星光動，相衛名山記字詳。
瑇瑁不妨欹醉弁，茱萸誰自鬭香囊。
病翁安敢當能賦，只俟英瑶作報章。
送劉易歸洛
作者：韓琦
朝代：宋

滿懷經術欲誰傳，却憶西歸治洛田。
富貴苟求誠損義，聖賢難遇亦推天。
春風始入花王國，夜月長涵宓女川。
巖谷弓旌如未及，且憑詩酒作閑仙。
送卿師上人
作者：韓琦
朝代：宋

區區京轂幾經春，不退方能運法輪。
欲舉筌蹄皆自達，縱羅寒暑豈吾辛。
大千雖納寧多施，一切誰名得度人。
我已心中了無物，重煩師說究微塵。
送張吉甫寺丞歸洛
作者：韓琦
朝代：宋

洛中平日是吾家，時節芳菲正可誇。
權去獨思來衛幕，春歸誰約醉桃花。
晴飛縣舄瞻仙翼，暖擷新蘭薦潔牙。
更想緱笙聞夜月，翩然高意薄青霞。
送湫馬上始見終南
作者：韓琦
朝代：宋

終南頻月晦峯巒，一雨民心萬事寬。
救徹旱苗充歲望，洗開山色與人看。
半天橫示全秦壯，積雪高連太白寒。
欲識眾多欣幸意，送湫歌舞滿長安。
送省副崔刑部
作者：韓琦
朝代：宋

此去參邦計，時才固異倫。
富民知有道，言利不違仁。
餘帳無情日，歸途適意春。
前期對清問，犧閣近槐宸。
送范純仁司封移漕京西
作者：韓琦
朝代：宋

衰拙何堪定繹騷，使臺猶喜會英髦。
治財絕擾常先恕，移用皆宜似不勞。
此去任賢終漕輓，幾時當路壓風濤。
家聲莫擬君能紹，日看青雲步步高。
送謝山人歸紫霄舊隱
作者：韓琦
朝代：宋

董君壇側杏林新，高卧雲霞獨一身。
已究丹經成大藥，更居仙府得長春。
仁心務濟誰思報，道術逢知即示真。
暫別山來應自笑，紫霄曾未識紅塵。
送門人曾宏秘校登第南歸
作者：韓琦
朝代：宋

十載辭鄉志，登科一旦伸。
青綸歸養客，白髮倚門人。
家釀難禁蟹，江鱸正得蓴。
之官如自立，吾館有賢賓。
途中暑熱憶諸同舍
作者：韓琦
朝代：宋

振野驚風拂面塵，赫曦流爍犯征輪。
酒非逃暑虛成會，花未忘憂謾映人。
綠水已傷春別舊，碧雲長起暮愁新。
朝來記得瀛洲夢，目斷英游極愴神。
通判錢昌武代歸以詩見別次韻爲答
作者：韓琦
朝代：宋

衰病何堪治鄴臺，貳車猶喜得高才。
方資庖刃投虛利，忽愴瓜時及代回。
別袂醉分雲共慘，去塗塵寂雪初培。
劍光久已衝牛斗，力振沈埋尚愧雷。
遊河遇雨
作者：韓琦
朝代：宋

開席臨流雨驟侵，都人殊鬰勝遊心。
侍娃不見塵生襪，農穀偏欣隴拔針。
郢雪鬭高閑未接，峽雲爭去杳難尋。
無過却下船中坐，豈廢衰翁醉又吟。
遊石甕寺路險而返
作者：韓琦
朝代：宋

古寺跨山椒，虛明瞰泬寥。
路危難進馬，林密不容樵。
飛瀑連雲濕，凝嵐带雨饒。
崖窮徒一望，歸步默無聊。
遊蜂
作者：韓琦
朝代：宋

遊蜂紛撲競花繁，未到香鬚只自喧。
盡日却輸蝴蝶計，鬧紅心裏默無言。
遊開化寺
作者：韓琦
朝代：宋

開化得勝地，崇侈何代作。
全山鑱佛身，萬木亙高閣。
突然數百尺，較力陋禹鑿。
峰巒翠環合，與寺爲郛郭。
煙霞無四時，爲我張幄幙。
飛泉乘空來，直在庭砌落。
松柏森成行，鬭狀蛟龍惡。
如整萬人陣，偏伍不敢錯。
春芳難悉名，紅紫競灼灼。
點綴巖壁間，圖畫曾未若。
距城纔一舍，曠絕類霄堮。
噫吾何自勞，日窘吏事縛。
到官踰二朞，未克造林壑。
引疾得鄉邦，晝錦行遂著。
猛拋公几煩，不負真境約。
精廬始一登，百慮已澄擴。
徘徊延賓僚，開席盛燕酌。
歌留嶺上雲，吹亂風前鐸。
勿譏清賞累，粗繼東山樂。
數刻方暫歡，俄景忽西薄。
歸鞅下危岑，眷戀心欲却。
何處無林泉，隔閡牽寵爵。
終期報國家，功業效涓勺。
連露乞骸章，不待七十削。
歸來解朝紳，放意任衡霍。
超然出世紛，安步適沖漠。
山蔬充盤筵，村釀滿瓢杓。
吾壽此其全，何必不死藥。
過三泉龍門二闋·其一
作者：韓琦
朝代：宋

洞戶呀然透碧溪，竹軒茅榭映高低。
行人不待桃花發，一到仙扃已自迷。
過三泉龍門二闋·其二
作者：韓琦
朝代：宋

欣過龍門柅使車，頓驚凡目識仙都。
海中知有三山在，未信能加此景無。
過井陘淮侯廟
作者：韓琦
朝代：宋

破趙降燕漢業成，兔亡良犬日圖烹。
家僮上變安知實，史筆加誣貴有名。
功蓋一時誠不滅，恨埋千古欲誰明。
荒祠尚枕陘間道，澗水空傳哽咽聲。
過側石驛
作者：韓琦
朝代：宋

二月春光薄，川寒驛路長。
虎蹲難動石，龍矯已刳桑。
嶺狹居多險，耕勤地少荒。
山農駭車騎，兒女滿莊牆。
過全福寺
作者：韓琦
朝代：宋

伊昔豪英襲將牙，更崇因果欲何加。
精藍世自傳緇服，繪像塵誰障碧紗。
詩好盈編堆錦組，字奇隨筆走龍蛇。
空餘舊史高風在，衰替嗟吾外氏家。
過吳兒谷
作者：韓琦
朝代：宋

曉入吳兒谷，危塗信不虛。
千峯疑絕路，一逕俯容車。
山鳥過雲語，田夫半嶺鋤。
時平盡周道，天險欲何如。
過太原舊城
作者：韓琦
朝代：宋

車書從此九區同，雉堞隳雲百載空。
欲把金湯角天命，却驚禾黍滿秋風。
雖餘墟落人煙悄，不改山河氣象雄。
何必壞城心可壞，祖宗恩德浸無窮。
過微子領
作者：韓琦
朝代：宋

崎嶇微子道，行路始知難。
峻嶺萬千疊，紆途百十盤。
地磽民力薄，天旱穀苗乾。
未寤蒼蒼意，平川雨澤寬。
過故關
作者：韓琦
朝代：宋

春入并州路，羣芳夾故關。
前騶驅弩過，別境荷戈還。
古戍餘荒堞，新耕入亂山。
時平民自適，白首樂農閑。
過梁山泊
作者：韓琦
朝代：宋

巨澤渺無際，齋船度日撐。
漁人駭鐃吹，水鳥背旗旌。
蒲密遮如港，山遥勢似彭。
不知蓮芰裏，白晝苦蚊蝱。
過涉縣熊耳山
作者：韓琦
朝代：宋

我從團柏歷山岐，秀絕唯於熊耳知。
芳草經年被重席，輕雲無日展時旗。
羊頭有黍名終俗，壺口稱關類亦卑。
何似半天留鶴馭，此來憑軾與仙期。
過甘泉寺
作者：韓琦
朝代：宋

甘泉穿石磴，山腹啟禪扉。
自笑逃塵境，翻來觸靜機。
花開松色淡，歌咽磬聲微。
十里薔薇路，香風送馬歸。
過虎北口
作者：韓琦
朝代：宋

東西層巘鬰嵯峩，關口纔容數騎過。
天意本將南北限，即今天意又如何。
過隋城
作者：韓琦
朝代：宋

信馬隋城下，行春訪舊傳。
樓臺在何處，瓦礫半耕田。
遠籟悲笳咽，餘花墜靨圓。
只留荒侈迹，千古監青編。
道卿學士領二浙漕賦得酒
作者：韓琦
朝代：宋

傾釀留佳客，秋亭弭使旄。
奉觴歸養切，行算別魂勞。
上若名鄉近，長安美價高。
清懷思酌水，惠政憶投醪。
論德堪成頌，評詩更助豪。
行聞趨節覲，同我怨持螯。
邵亢茂材南歸
作者：韓琦
朝代：宋

褐衣親策對中宸，三道精求素業陳。
履跡見穿期仕漢，璧瑕因指不留秦。
雲迷江樹歸艎促，翼退天閽客夢新。
好俟鄉人再推上，決科優等繼平津。
郡圃春晚
作者：韓琦
朝代：宋

溶溶春水滿方塘，欄檻風微落蕊香。
盡日楊花飛又歇，有時林鳥見還藏。
沈疔不爲閑來減，流景知從靜處長。
欲戰萬愁無酒力，可堪三月去堂堂。
郡甫初夏
作者：韓琦
朝代：宋

池館何無賴，青春幾日回。
酒隨花謝減，心爲水凉開。
幽鳥閑鳴和，清風自往來。
峯巒新在目，天與白雲裁。
郡西齋有夜合萱草對開因成二闋·其一
作者：韓琦
朝代：宋

合歡香影拂西齋，萱草前臨小檻開。
待爾忘憂與蠲忿，爭如無事起靈臺。
郡西齋有夜合萱草對開因成二闋·其二
作者：韓琦
朝代：宋

合歡萱草兩含芳，一見令人樂興長。
唯是憂邊與憂國，對花終日不能忘。
醉白堂
作者：韓琦
朝代：宋

戇老新成池上堂，因憶樂天池上篇。
樂天先識勇退早，凜凜萬世清風傳。
古人中求尚難擬，自顧愚者孰可肩。
但舉當時池上物，媿今之有殊未全。
池東無廩貯餘粟，池西無亭揮五絃。
中無高橋跨三島，下壓鼇背浮清漣。
其間合奏散序者，童妓百指皆嬋娟。
平無三石展湘簟，靜無雙鶴翹丁仙。
雅無吳郡青版舫，游泛安便牢且堅。
吾今謀退亦易足，池南大屋藏羣編。
一車豈若萬籍富，子孫得以精覃研。
夾堂脩竹抱幽翠，森森擁檻竿逾千。
池中所出粗可愛，芡盤菱角紅白蓮。
芍藥多名來江都，牡丹絕艷移洛川。
及時花發池左右，香苞爛染朝霞鮮。
戇老于此興不淺，間會賓屬陳芳筵。
妖妍姬侍目嘉卉，吚啞絲竹聽流泉。
宜城釀法亦云美，詩酒僅可追前賢。
狂吟氣健薄霄漢，豪飲體放忘貂蟬。
酒酣陶陶睡席上，醉鄉何有但浩然。
人生所適貴自適，斯適豈異白樂天。
未能得謝已知此，得謝吾樂知誰先。
釋奠廟中作
作者：韓琦
朝代：宋

舍奠修彝禮，齋誠致吉蠲。
普天同日祀，聖道幾人傳。
窮厄當時教，雅崇萬世賢。
蒙然如可寤，朝夕在拳拳。
重九以疾不能主席因成小詩勸北園諸官飲
作者：韓琦
朝代：宋

病襟深惜好重陽，莫接郊園醉晚芳。
豪飲直輸無比戶，清歡全落少年場。
感時蕭索休成詠，中酒無流不是傷。
猛戰巨觥吹嫩菊，且陶佳節趁康强。
重九席上賦金鈴菊
作者：韓琦
朝代：宋

黄金綴菊鈴，兗地獨馳名。
細蕊浮杯雅，香筒貯露清。
風休沉夜警，雨碎入寒聲。
自此傳仙種，秋芳冠玉京。
重九晚登騎山樓
作者：韓琦
朝代：宋

蕭疎嘉節得陽重，病守西園此又逢。
且奉賓歡窮勝事，莫悲秋色動衰容。
管喧銀字凌歌席，菊碎金鈴上醉鐘。
何必更臨高處會，北樓深古近騎峯。
重九會光化二闋·其一
作者：韓琦
朝代：宋

寺枕隋家廢苑前，登高還此會僚賢。
凭軒莫賦悲秋事，剩撚黄花送酒船。
重九會光化二闋·其二
作者：韓琦
朝代：宋

誰言秋色不如春，及到重陽景自新。
隨分笙歌行樂處，菊花萸子更宜人。
重九會安正堂
作者：韓琦
朝代：宋

欲安衰朽敞虛堂，竊信孤忠敢自當。
本幸歲時同眾樂，適開樽俎遇重陽。
黄花旋插香環坐，翠嶺新成妙出牆。
留與鄴都爲故事，年年常占好風光。
重九次韻答真定李密學
作者：韓琦
朝代：宋

琴瑟煩更化，椒蘭喜望鄰。
致儀慚蟻酧，申好忝莩親。
惜此登高節，難偕逐勝賓。
遥知潭上酌，多少插花人。
重九與諸親會別橋驛
作者：韓琦
朝代：宋

郵館侵晨舉別觴，一時佳節遇重陽。
莫悲白首分行袂，且伴黄花入醉鄉。
旅雁带霜橫寒陣，香萸和露貯宮囊。
諸君送我無多念，病質將休晝錦堂。
重陽二首·其一
作者：韓琦
朝代：宋

崛起層基正面山，登高疑是出塵間。
一天秋色清吟筆，萬蕊寒香發醉顔。
與眾且同今日樂，相逢難遇此時閑。
猶輸陶令歸來興，翩似冥鴻不可攀。
重陽二首·其二
作者：韓琦
朝代：宋

菊有花爭一日先，次逢佳節色增妍。
任飄杯面黄金碎，好聽歌喉白雪圓。
戲馬遺風應索寞，抱螺高興且留連。
良辰俯仰嗟陳迹，莫惜歡吟爛醉眠。
重陽甲子雨霽
作者：韓琦
朝代：宋

猛收宵雨發秋光，甲子朝來甚不傷。
天意欲教成九穀，人心兼遂樂重陽。
山開霽碧迎軒秀，菊染新黄助酒香。
氣與民和自無沴，豈須從俗佩萸囊。
錦被堆二闋·其一
作者：韓琦
朝代：宋

碎剪紅綃間綠叢，風流疑在列仙宮。
朝真更欲薰香去，爭擲霓衣上寶籠。
錦被堆二闋·其二
作者：韓琦
朝代：宋

不管鶯聲向曉催，錦衾春晚尚成堆。
香紅若解知人意，睡取東君不放回。
長安府舍十詠·凉榭
作者：韓琦
朝代：宋

忠閔規摹壯，耽然大厦開。
無時佳燕在，正暑好風來。
池面飛泉落，林端畏景回。
誰知仙府路，瓊室與瑶臺。
長安府舍十詠·北塘
作者：韓琦
朝代：宋

臺榭生凉處，奫淪瞰北塘。
松筠成夏陰，蓮芰入秋香。
踈雨交寒暈，輕雲襯曉光。
無心投釣餌，游鯉莫驚藏。
長安府舍十詠·山樓
作者：韓琦
朝代：宋

西北高樓上，南山日面欄。
勢籠秦地勝，陰落渭波寒。
带雨新屏活，穿雲古道難。
仙扃如可造，便擬挂朝冠。
長安府舍十詠·月臺
作者：韓琦
朝代：宋

待月西臺早，移時凭曲欄。
雲端開玉葉，海面起金盤。
燕席通宵雅，凉波入坐寒。
香風來不斷，清露裛紅蘭。
長安府舍十詠·池亭
作者：韓琦
朝代：宋

亭出水中央，輕風四面凉。
岸平飛略彴，波暖戲鴛鴦。
靜夜蟾蜍落，清秋菡萏芳。
公餘時獨坐，萬慮默皆忘。
長安府舍十詠·流杯
作者：韓琦
朝代：宋

迢遞穿花出，彎環作篆來。
若非天上醴，不泛洞中杯。
水鳥浮還沒，仙航去復回。
蓬瀛真境事，銷得玉山頹。
長安府舍十詠·流泉
作者：韓琦
朝代：宋

龍首高源析，螭吭亂玉鏘。
带花春共遠，和雨夜何長。
冷撼青蛇影，平拖白練光。
煩襟來自滌，可待濯滄浪。
長安府舍十詠·石林
作者：韓琦
朝代：宋

叢石競嶄巖，當軒翠撲嵐。
疑峯何啻九，仙島迥侔三。
潤極雲猶抱，溫多玉尚含。
樓高慵引望，坐看小終南。
長安府舍十詠·竹徑
作者：韓琦
朝代：宋

北榭層基下，森森竹徑幽。
枝繁低拂蓋，根密僅通流。
勁節輕環粉，狂鞭怒走虬。
風霜胡可動，松柏乃吾儔。
長安府舍十詠·雙石
作者：韓琦
朝代：宋

雙石唐餘物，來茲孰記年。
嵌空危砌下，怪醜好花前。
名氏坳猶刻，藤蘿穴任穿。
最宜秋後看，班駁蘚痕圓。
長生蘋
作者：韓琦
朝代：宋

奇種定仙草，長生晉水蘋。
採芳曾著詠，薦潔可供神。
萬卉衰何速，三冬色自新。
大年如欲較，吾豈愧莊椿。
開泉
作者：韓琦
朝代：宋

先塋東北隅，有泉渤而出。
奔跳若爨鼎，萬眼沸不一。
始雖稍泓登，漸乃肆沕潏。
吾嘗展祀餘，愛玩必終日。
爰從大旱來，數歲竭如窒。
傷哉利澤源，頓爾藏於密。
吾今具畚鍤，試欲疏潛屈。
開無數尺間，舊脈俄騰溢。
涓涓力尚微，勢已舒沈鬰。
我願天道常，不使五行失。
均調四氣和，寒燠皆從律。
宣其潤下功，復得霑羣物。
閔農
作者：韓琦
朝代：宋

仍歲農疇失夏秋，方春尤窘奈饑流。
人無粒食何堪命，天作陰寒亦似愁。
煮葉不遑爲木酪，翳桑惟日徯囊糇。
幾時膏澤充民望，待看來年十倍收。
閱古堂
作者：韓琦
朝代：宋

仲尼大聖人，文武亦云學。
況其下者乎，而不事礱琢。
伊予之逢辰，進本任愚樸。
今辱寄中山，地重扼幽朔。
日懼不克堪，誤上所簡擢。
古之良守帥，功業甚奇卓。
思以救空踈，志慕極堅確。
後圃新吾堂，左右謹圖模。
公餘時縱觀，大可儆齪齪。
奔雷發聾聵，皎日破昏濁。
苟能奉規矩，曷愧大匠斲。
或此賢賓僚，指顧便揚攉。
四座企清風，耳目外優樂。
子好虛名哉，事實出誠愨。
庶幾得涓塵，聊以助海嶽。
唯有大忠心，不在先覺覺。
閱古堂八詠·垂柳
作者：韓琦
朝代：宋

東君於此最多情，先與黄金撚畫成。
何似亞夫堅壁地，因人千古得嘉名。
閱古堂八詠·小檜
作者：韓琦
朝代：宋

小檜新移近曲欄，養成隆棟亦非難。
當軒不是憐蒼翠，只要人知耐歲寒。
閱古堂八詠·溝泉
作者：韓琦
朝代：宋

遥派分流過近階，潺潺終日瀉瓊瑰。
誰知到此幽閑地，多少餘波潤物來。
閱古堂八詠·牡丹
作者：韓琦
朝代：宋

極塞將何奉燕娛，牡丹池館一株無。
誰人會我栽培意，欲見吳宮小陣圖。
閱古堂八詠·疊石
作者：韓琦
朝代：宋

疊疊雲根漬古苔，煙巒隨指在庭階。
主人未有銘功處，日視崔嵬激壯懷。
閱古堂八詠·芍藥
作者：韓琦
朝代：宋

從來良守重農桑，何事栽花玷此堂。
已愛昔賢形藻繪，更移嘉卉伴馨香。
閱古堂八詠·芭蕉
作者：韓琦
朝代：宋

邊俗稀曾識此科，南方地暖北寒多。
孤芳莫念違天性，無奈深恩愛育何。
閱古堂八詠·藥圃
作者：韓琦
朝代：宋

堂下開畦植藥苗，更將靈種悉名標。
吾心盡欲醫民病，長得憂民病不銷。
閱古堂前植菊二本九月十八日花猶未開因以小詩嘲之
作者：韓琦
朝代：宋

只趁重陽選菊栽，當欄殊不及時開。
風霜日緊猶何待，甚得迎春見識來。
陳商學士知常州
作者：韓琦
朝代：宋

疊鼓聲喧下鷁舟，書山蕭索別英游。
青蔾照字觀奇廢，朱雀分符錫命優。
霞夾烏檣晴旆卷，星摇漁浦夜燈幽。
蓴風正孰帆無恙，一色江天望處秋。
陳洎太博知虢州
作者：韓琦
朝代：宋

官綬飛花使轂丹，臘天行色犯輕寒。
持平久奉虞刑恤，宣澤新承漢詔寬。
擁傳想逢關吏歎，愛棠還接陜民歡。
三堂風物應如舊，公退先尋記字看。
雄州遇雪
作者：韓琦
朝代：宋

雲壓孤城勢漸低，昏昏臺榭雪霏霏。
人遊兔苑何妨醉，使適龍沙未得歸。
夜館月明交素影，曉塗霜重借嚴威。
風前似慰征軺意，先學楊花二月飛。
雅集堂
作者：韓琦
朝代：宋

過馬傳名事莫詳，我嚴賓集在更張。
不資金石升堂樂，務接芝蘭入室香。
農穫大豐歌滯穗，訟銷羣枉閴甘棠。
時聞雅席延諸彥，病守心閒興亦長。
雙磑
作者：韓琦
朝代：宋

一渠遐引直千金，對激雙輪用智深。
本務愛民除歲患，且非爲政有機心。
重羅撼雪收長利，嘉植成帷展舊陰。
來者相沿知日盛，肯教前作入煙沈。
離天威驛
作者：韓琦
朝代：宋

早發天威驛，深春尚薄寒。
龍蛇盤道路，波浪卷峯巒。
古人萌常晚，新流勢未端。
忠臣方叱馭，更險不辭難。
離并州至晉祠次韻答宣徽富公
作者：韓琦
朝代：宋

公名傑出天下賢，終身師慕常顓顓。
十年一面數日別，行行不忍移歸軿。
剛腸出淚收還注，感公知己難違去。
黄昏病作宿荒城，離緒不堪紛似雨。
離都
作者：韓琦
朝代：宋

握節背都門，春天景半溫。
柔鞭難駐馬，芳草易銷魂。
遠目和煙重，離懷助酒昏。
好花無奈野，時復映遥村。
難老泉
作者：韓琦
朝代：宋

晉源發濫觴，勃勃漲春綠。
泓然一鑑閒，俯視神意肅。
游鯈何太繁，戢戢鬧如粥。
烏能污吾清，更足示容蓄。
中或起蛟龍，威怒鼓天福。
膏澤被九區，靈德潛山麓。
平時任疏達，所存終海瀆。
常豐沃稻粱，餘潤霑花木。
伊予臨此泉，自得仁人勗。
奚專智者心，犇走無停躅。
雨足晚晴
作者：韓琦
朝代：宋

掣電搜龍發怒雷，欲驅時旱滌民災。
四溟滂澤三農足，萬宇愁襟一夕開。
虹影漸從天外散，蟬聲初到枕邊來。
高樓小酌清風滿，不勝當年避暑杯。
雪
作者：韓琦
朝代：宋

六花來應臘，望歲一開顔。
歌舞喧侯第，風沙雜戍關。
餘芳留草樹，清興入江山。
後夜高樓月，蕭然崑閬間。
雪十十韻
作者：韓琦
朝代：宋

天宇昏凝幕，星潢凍漏津。
報豐推上瑞，散利浹無垠。
皓彩生和燭，深仁出化鈞。
乘時驅癘氣，幾日困疲民。
滿慰三農望，潛基萬國春。
道山誰辨玉，佛界普成銀。
緩舞疑翻佩，徐來類積薪。
盤高擎露蕊，隙細入駒塵。
易掩妖顔嫮，難藏厚地珍。
墜輕時斷續，勢猛忽紛綸。
肯使瑕瑜見，惟思沃瘠均。
歌妍皆似郢，璧碎不因秦。
輈冷侵馴鹿，符光逼琢麟。
充盈是谿壑，挺特有松筠。
近嶺梅先發，瀕江練更勻。
樓臺競環麗，蟾兔起精神。
病骨驚心怯，書帷憶舊親。
風流資醉目，豪放任詩人。
陳閣方多暇，睢園喜命賓。
宜城須大引，佳味過吳醇。
雪霽登休逸臺
作者：韓琦
朝代：宋

休逸臺頭雪乍晴，病眸雖澁亦增明。
幾年無此三農樂，萬物皆隨一氣清。
修竹拒寒森晚節，垂楊偷潤裊春情。
當軒欲繪西山景，巧筆何人似李成。
雲
作者：韓琦
朝代：宋

郁郁疑非霧，融融散薄陰。
油然天下澤，淡若嶺頭心。
適意自舒卷，有容誰淺深。
朝來殊未起，幽谷閟龍吟。
霜
作者：韓琦
朝代：宋

霜威昨夜肅天區，平曉蒿蘭一槩枯。
一寤春仁入根本，只憑秋慘及皮膚。
寒鋒刺甲過矛戟，皓色禁人著鬢鬚。
料得西風如未緊，且來枝上作明珠。
靈嶽道中
作者：韓琦
朝代：宋

東西岡遠截空橫，岡下村村聚落成。
柳線略無經雨色，麥針微向近河生。
龍鐘父老知迎拜，磽確田疇尚力耕。
自古班春須卹患，我觀民病若爲平。
靈泉覽古
作者：韓琦
朝代：宋

靈館驪山下，開元迹尚遺。
蓮穿噴玉溜，字缺照人碑。
古殿天姿晦，真工石像奇。
羽衣沉舊曲，錦雁失前池。
不見長生鹿，猶看連理枝。
辭雄小杜句，意盡老陳詩。
治亂由斯監，賢愚共一悲。
時君自奢儉，繡嶺此何知。
韓瀆學士領益漕
作者：韓琦
朝代：宋

去年巴蜀失秋成，西顧饑流惻睿情。
嘗忝乘軺宣渥命，更煩持節拯遐氓。
夜亭微雨多侵夢，春峽繁花少記名。
到日莫辭行部數，屬城凋瘵望君生。
韓縝太傅之任洋州
作者：韓琦
朝代：宋

昔年疆場寵雙旌，官寄洋州實治并。
今喜遠民留上意，故求賢守紹家聲。
升雲仙迹唐祠古，踏石春遊灙水清。
時閱吏文應笑我，從前銜署只虛名。
題利州昭化驛
作者：韓琦
朝代：宋

嘉陵源出本朝宗，地險無因直赴東。
從此逆流歸順去，恬波遥與峽江通。
題嘉州嘉望亭
作者：韓琦
朝代：宋

欲知藩境得嘉名，試策筇枝上此亭。
江色照城平似練，嵐光堆檻活如屏。
好遨民阜充衢樂，出品花奇襲坐馨。
使馹暫來閑寓目，幾多高意在鴻冥。
題希夷先生真堂
作者：韓琦
朝代：宋

伊昔天真被謫書，亦教人境得仙居。
開門翠靄三峰近，合眼紅塵萬事踈。
髣髴舊容蟬已蛻，徘徊高隱室猶虛。
何時歸伴赤松子，穩駕尋君物外車。
題忘機堂
作者：韓琦
朝代：宋

昔再懷章遂錦遊，壞亭曾復此池頭。
今歸舊里藏衰拙，更葺新堂便燕休。
前檻月波清漲夜，後簷風竹冷吟秋。
伊余本是無機者，因立嘉名近狎鷗。
題朝元閣
作者：韓琦
朝代：宋

試往驪山頂上行，朝元孤絕聳崢嶸。
了無樓殿嗟餘侈，自見耕桑復太平。
兩後綠苔多滑徑，葉間紅子不知名。
南巔更就丹霞挹，頓覺尫然病骨清。
題溫湯
作者：韓琦
朝代：宋

康定西征始壯餘，往還休此任馳驅。
白頭又罷咸秦帥，却向溫湯浴病膚。
題玉泉院
作者：韓琦
朝代：宋

兩行修柏夾雲根，引入蓮峯直下村。
病骨醒魂安氣母，幽亭收景厭山孫。
金堆望遠千灘出，玉溜聲喧萬馬奔。
坐歎塵勞無計住，却尋歸路日黄昏。
題王荀龍郎中長興院新葺雙清堂
作者：韓琦
朝代：宋

禪宇初無好事名，君來殊欲稱高情。
誅茅治屋忘多施，洗竹疏泉得二清。
苦任雪霜凌勁節，靜和風月瀉寒聲。
因知嘉號非虛美，翠擁流環豈易并。
題翠鐘亭
作者：韓琦
朝代：宋

鐘峯隱隱隔江湍，翠色偏宜雨後看。
大抵興王須恃德，饒君終古作龍盤。
題致政趙剛大卿卧雲堂
作者：韓琦
朝代：宋

一掛朝冠謝世紛，終南高隱邈難羣。
不容聖治詢黄髮，徑宅幽巖卧白雲。
書簏遶牀唯我伴，磴泉喧枕乃予聞。
此時誰可攀真馭，應有浮邱解挹君。
題致政趙剛大卿宴息堂
作者：韓琦
朝代：宋

家園休息敞虛堂，直造希夷境外鄉。
無物不推山下勝，有花皆似洛中芳。
荷裁萬扇悲長信，笋擲千簪醉孟嘗。
子藹令名居自足，主公襟韻日康强。
題覽勝亭
作者：韓琦
朝代：宋

極目知何勝，東西矗萬岑。
天雖限夷夏，人自失喉襟。
遠木已秋色，亂雲猶夕陰。
清風誰會我，太息撫霜鐔。
題鎮潼西溪
作者：韓琦
朝代：宋

芳林環掩密相攙，仙府天成似隱潛。
峯面槎牙屏簇畫，溪心平澈鑑開奩。
穠粧照檻秋蓮合，碎玉敲篷夜雨添。
暫柅客軒醒病目，日斜無意馭彤襜。
題雲臺觀
作者：韓琦
朝代：宋

仙掌峰前羽客家，玉虛宮殿倚雲霞。
最高頂上誰曾到，得見蓮開十丈花。
題靈泉觀
作者：韓琦
朝代：宋

老木陰森蓋滿山，蕭條宮展倚巑岏。
留爲治世無窮戒，自足明皇數紀歡。
舊浴已殘湯室暖，餘悲尚慘渭川寒。
欲知百二關河勝，更待朝元閣上看。
題養真亭
作者：韓琦
朝代：宋

新葺公居北，虛亭號養真。
所期清策慮，不是愛精神。
滿目林壑趣，一心忠義身。
吏民還解否，吾豈苟安人。
館直二闋·其一
作者：韓琦
朝代：宋

玉山岑寂雪花乾，仙掌風高露未漙。
自笑曼都凡格在，一宵無奈月邊寒。
館直二闋·其二
作者：韓琦
朝代：宋

章溝傳漏過三更，霜壓寒威特地生。
苦恨回環窗外鐸，幾番幽夢不教成。
首夏西亭
作者：韓琦
朝代：宋

一霎輕塵小雨過，園林風物尚清和。
巢棲舊燕將成子，盆植新蓮未出荷。
欲就好峰添異石，惡侵芳卉劚狂莎。
病襟蕭索賓如市，孤負良辰樂事多。
馬上成春雪二闋·其一
作者：韓琦
朝代：宋

二月風光盡屬春，六霙何苦妬芳辰。
東君等是回生意，須與鶯花作主人。
馬上成春雪二闋·其二
作者：韓琦
朝代：宋

曉來飛雪抑香芽，料峭輕寒特地加。
青帝似矜春意早，更粧新萼與梅花。
馬尋比部兩浙提點刑獄
作者：韓琦
朝代：宋

東南詳讞得材臣，親對天墀奉至仁。
舜服暫平惟恤典，漢庭曾譽不寃民。
圜扉鞠草提封靜，高蓋容門令德新。
最好齋航初按部，柳汀花瀨正逢春。
駕幸西太一宮祈雨
作者：韓琦
朝代：宋

曉蹕聲乾下九重，西郊岑寂款琳宮。
驕陽尚作三春旱，多稼期霑一雨豐。
恤物致虔歸上德，應誠爲答即神聰。
從來聖感無旋日，不在商巖傅說功。
駕幸西太一宮謝雨
作者：韓琦
朝代：宋

太一尊神宅近坰，特紆天仗乞殊靈。
清衷祠禱才三日，大澍滂沱足四溟。
上釋憂勞嚴報謝，民祛愁鬰得康寧。
至誠有答真如響，更異言閒退守星。
駕幸西太一宮道傍耕桑者皆以茶絹賜之
作者：韓琦
朝代：宋

杪春時澤未全滂，西禱真祠徯福祥。
蠶女捨籠驚法從，耕夫投耒目天光。
勞勤率有優恩及，拜賜皆知佚道長。
海內承風誰不勸，何須躬籍與躬桑。
駕幸西太一宮陌上耕者叱牛聲厲左右皆笑之
作者：韓琦
朝代：宋

皇心憫雨出西坰，親禱靈宮致潔誠。
扈蹕不知農事苦，輦前爭笑叱牛聲。
駕幸金明池
作者：韓琦
朝代：宋

西池風景出塵寰，春豫方乘禁坐閑。
庶俗一令趨壽域，從官齊許宴蓬山。
樓臺金碧芳菲心，舟楫笙歌浩渺間。
與眾盡歡宮漏促，萬花香裏屬車還。
髮白有感
作者：韓琦
朝代：宋

區區邊朔有何成，三失流年只自驚。
無一事來頭尚白，白人頭處豈堪行。
鳳
作者：韓琦
朝代：宋

破卵應難至，聞韶定有儀。
去同君子道，來協聖人期。
苑竹多成實，宮梧幾換枝。
何時天閣上，巢可俯而窺。
麻姑之東涉千堆壠至射亭宿黄氏新館
作者：韓琦
朝代：宋

宴宇新成苦未嘉，忽膺朝委易軍牙。
張侯暫喜留歡客，開檻憑誰種好花。
北沼不難平釣岸，西峰猶欠入窗紗。
後賢政敏多餘暇，高會何妨月影斜。
黄通尉鄖鄉
作者：韓琦
朝代：宋

古邑萬山裏，區區一尉行。
高堂方待養，寸祿豈宜輕。
身屈何傷道，才多少晦名。
贈言如可取，榮路坦然平。
黑砂嶺路
作者：韓琦
朝代：宋

詰曲榆關道，終朝險復平。
後旌緣磴下，前騎半天行。
舉目自山水，勞生徒利名。
報君殊未效，何暇及歸耕。
龍
作者：韓琦
朝代：宋

育德知何宅，逢辰或見靈。
配乾雖有象，作解本無形。
浹物周寰宇，遺功在杳冥。
丹青如可狀，試下葉公庭。
龍興燈夕
作者：韓琦
朝代：宋

花雨交加墜寶坊，萬燈全掩玉蟾光。
幾時蓮與春風偶，此夜人如蠟日狂。
欲樂一知趨壽域，路迷無處不仙鄉。
當筵自是壺中景，莫訪金吾漏短長。
三月十三日遊卞氏園
作者：韓維
朝代：宋

窄徑下深竹，有堤平若席。
開樽蔭密樹，正見溪水碧。
游魚出柳根，翕忽無定迹。
酒行不須遽，月色林上白。
上元夜
作者：韓維
朝代：宋

結綵山爲對斗魁，和風清月共徘徊。
喧闐樂曲鑾輿近，烜赫袍光雉扇開。
午夜明缸回照景，晴天華轂發春雷。
太平時節身無補，慚愧年年游騎來。
上巳
作者：韓維
朝代：宋

欄干浮波走長橋，琉璃光中虹動摇。
浪頭畫舸百龍首，鼓聲疊疊來塞慓。
我欣禊事得壯觀，眼底不顧花飛飄。
勸君酒到莫浪免，一春佳節惟今朝。
下橫嶺望寧極舍
作者：韓維
朝代：宋

驅車下峻坂，西走龍陽道。
青烟人幾家，綠野山四抱。
鳥啼春意閒，林變夏陰早。
應近先生廬，民風亦淳好。
丞相城上植柏
作者：韓維
朝代：宋

種柏東城次第高，便驚蒼翠映霞朝。
有心解報公封植，不學群芳艷易凋。
中書令程文簡公挽辭二首·其一
作者：韓維
朝代：宋

謀猷國稱老，政事吏爲師。
始卒君臣分，哀榮將相儀。
行人看笳鼓，舊部泣旌旗。
千載伊嵩路，蕭蕭隴樹悲。
中書令程文簡公挽辭二首·其二
作者：韓維
朝代：宋

政罷機衡後，功成屏翰間。
未聞持節召，俄見挽喪還。
畫戟空留第，丹旌獨出關。
忠勞不須問，宸篆揭碑顔。
中書傅欽之侍郎挽詞三首·其一
作者：韓維
朝代：宋

聖主方思助，皇天亦棐誠。
屢空安可病，久困卒能亨。
廊廟虛槐位，家園近柏城。
聲名流不竭，長共濟時清。
中書傅欽之侍郎挽詞三首·其三
作者：韓維
朝代：宋

壯節淹鵬海，高年集鳳池。
謨猷未及展，簫鼓已成悲。
經擿留天幄，書囊入殿帷。
傷心濟源道，無復故人期。
中書傅欽之侍郎挽詞三首·其二
作者：韓維
朝代：宋

久敬欽交舊，雍和浹弟昆。
玉溫儒者行，矢直諫臣言。
遽返生申魄，猶虛命說恩。
只因爲善報，餘慶在高門。
久旱喜雨
作者：韓維
朝代：宋

炎風駕京塵，久旱氛祲惡。
羲和鞭日車，光焰赫飛躍。
群生困熬暴，嘉穀坐焦灼。
高堂袒裼卧，汗下如鞭索。
安知於此時，乃見嘉樹落。
狂飄隨烟雲，急灑動林薄。
蕭然宇宙間，昏霧一疏瀹。
雖忻意暫豁，所嘆施未博。
雷霆司天令，何乃久寂寞。
微陰雖自復，陽亢不爲却。
安得躋帝閽，一鼓造化橐。
太上方厲政，進賢登謇諤。
日將太平近，此變不應作。
吾徒勿咨嗟，坐看雨時若。
久雨奉懷象之九兄
作者：韓維
朝代：宋

蕭灑崔居士，高閑養性靈。
凉風滿樽酒，永日一函經。
竹色垂遮戶，桐花開滿庭。
未嗟相見闊，交照本忘形。
之石橋
作者：韓維
朝代：宋

聞說西橋水樹間，不辭驅馬涉風烟。
疏籬老屋臨官道，瘦棘荒茅蔽石田。
欲下鳴鴉盤木末，遠來驚雉落山前。
瓢中幸有村醪美，不怕春寒雨滿川。
之石窟寺馬上作
作者：韓維
朝代：宋

今辰忘我勞，幽事隨所歷。
翠麥回一川，黄花明半壁。
山林契宿尚，老大悲物役。
便欲從溪僧，分居窟崖石。
之祀奉呈同行二進士
作者：韓維
朝代：宋

煌煌儒者宮，是惟風教首。
群賢日造集，經訓謹傳授。
公田有常廩，著令所從久。
逋租積歲月，課督豈宜後。
浮舟出東郊，秋日麗榆柳。
幸同二三子，談笑失炎晝。
鄙生竊薄祿，萬補無一有。
佇觀盛化流，朝列登秀茂。
彼微主簿官，豈敢息奔走。
之雍丘舟中奉寄少述處士明叔公緼
作者：韓維
朝代：宋

柔櫓咿啞畫鷁東，翛然清興不知窮。
新秋草樹輕凉外，落日帆檣遠思中。
人事感心懷素友，年華催鬢作衰翁。
江湖舊約今仍負，腸斷從南萬里風。
之靈巖三首·其一
作者：韓維
朝代：宋

積陰曠初霽，策馬望嵩洛。
斜日黑雲西，回光照城郭。
牛散陂草深，蛙鳴溝水濁。
雷遠尚餘音，山前垂雨脚。
之靈巖三首·其三
作者：韓維
朝代：宋

山高景逾變，所覽今非昨。
雲覆嵩頂寒，河傾灘面□。
□中塔廟湧，日暮鐘磬作。
延首望洛城，氣象□□□。
之靈巖三首·其二
作者：韓維
朝代：宋

朝行曲河道，暮夜不遑止。
野草熏滿衣，山蟬鳴裂耳。
我僕痡秋陽，我馬困石齒。
未厭行役勞，當前碧蒿起。
九日北園思臨渦之遊
作者：韓維
朝代：宋

吾生豈鷹鸇，胡爲見羈紲。
題鞭古勝地，落帽秋佳節。
一爲塵事牽，坐嘆高會缺。
天兼水澄淡，樹與堤曲折。
萸房露應重，菊艷晨可擷。
嘉景成想像，清樽廢提挈。
陰風吹北園，衆槁聲切切。
把酒望霜空，冥鴻溯遼碣。
九日客散西軒
作者：韓維
朝代：宋

窮閻車馬散，默坐弔孤影。
烟生竹町深，月出茅廬靜。
道存輕外物，心寂喪前境。
即此之吾生，安知慕箕潁。
九日席上賦得茱萸
作者：韓維
朝代：宋

寥落霜園樹，萸房獨照秋。
實兼蘭佩結，香近玉卮浮。
嗔蕊醒殘醉，紉紅感舊遊。
三英佳句在，殊喜繼風流。
九日高會有懷寧極
作者：韓維
朝代：宋

親賓過我舍，置酒樂嘉節。
不見箕山人，坐令歡意歇。
霜風吹嘉菊，撩亂籬下發。
欲寄一枝芳，雲深去鴻滅。
九月十日西湖席上得樂字
作者：韓維
朝代：宋

秋雲淡不飛，霜水清欲落。
維舟坐近浦，悲風滿衡薄。
良遊未爲晚，佳節止在昨。
湛湛觴醪醇，娜娜菊枝弱。
天時倏代去，所恃有行樂。
何能學次公，忉咄謝多酌。
九月十日遊象之葆光亭寄曼叔
作者：韓維
朝代：宋

幾負高陽約，蹉跎此歲華。
論心看翠竹，感事對黄花。
寒日悽征雁，清霜急暮鴉。
臨風一樽酒，回首意無涯。
予招賓和微之
作者：韓維
朝代：宋

恩予琳宮庇病身，閑中得近酒杯頻。
偶成五老追前會，仍喜三公作主賓。
歡興到來歌自發，吝情消盡語皆真。
時人不用驚疏放，同是羲皇以上人。
予會賓答微之惠詩
作者：韓維
朝代：宋

官冷身閑百不營，一時高會得耆英。
杯心酒氣兼香重，池面水華共月清。
鐵騎忽從弦上出，水龍爭向笛中鳴。
白頭學士耽禪習，未免詩魔攪道情。
仁宗皇帝挽歌三首·其一
作者：韓維
朝代：宋

遠俗長歸塞，中原不見兵。
禮文興廢絕，刑典蹈寬平。
慘動三危色，哀纏萬國情。
新宮表仁號，堯德恐難名。
仁宗皇帝挽歌三首·其三
作者：韓維
朝代：宋

丹扆中天坐，猶思玉色臨。
威神隨日遠，德澤在人深。
謚定圜丘意，功傳清廟音。
誰將良史筆，難狀志仁心。
仁宗皇帝挽歌三首·其二
作者：韓維
朝代：宋

玉几宵登寢，靈衣晝入宮。
追□□□□，□□□兒童。
松柏三川路，旌旗十月風。
龍髯攀才得，法泣抱遺弓。
令綽泛舟潩河作詩詒之
作者：韓維
朝代：宋

投閑歸里閭，幸與故人遇。
情期夙所敦，邀迓已去屢。
尚嫌城闕拘，未盡林壑趣。
導河高其梁，輕舟具指顧。
寒花黄被堤，秋實翠登俎。
白鬚二三翁，相對無俗語。
夷猶起遐想，恬曠絕近慕。
適野詎有謀，登高亦非賦。
信哉莊生言，忘我带與履。
仲夏田家
作者：韓維
朝代：宋

仲夏農務急，老壯紛盈疇。
上天無愆沴，登我蠶與麰。
晨興腰鐮出，子婦向田頭。
綠樹繞阡陌，當晝豈暇休。
柔絲繅滿盆，新實已可羞。
歸來一歡笑，卒歲期無憂。
爲民各有業，處世無異謀。
但願歲嘗然，囷廩有乾糇。
糟床注濁酒，鄰里日相求。
仲連兄治南堂
作者：韓維
朝代：宋

予生乏時用，惟懶性所便。
强輓亦已退，雖鞭詎能前。
有園不盈畝，正在居南偏。
荒埋日失治，坐惜嘉觀捐。
伯氏解官守，燕居此回旋。
芟蕪屬時暇，斫枯候春妍。
面堂一徑直，夾樹蘭與荃。
畚土藝佳卉，沼盆注清泉。
東風過牆頭，朱白爭繁鮮。
芬香四飄散，蝶蜂來飛翾。
向時疏懶人，游步始連連。
微勤不少施，勝賞得以專。
才勞拙者逸，此固物理然。
作詩代俳笑，以繼南華篇。
伏日同當事諸君飲延祥觀
作者：韓維
朝代：宋

適郊憚勤遠，近市厭喧跼。
紛然異趨嚮，日晏靡寧足。
回車憩琳館，邂逅得所欲。
凉飈颯生林，飛雨時度竹。
醇醪挹雲漿，佳果咀冰玉。
讙爭校奕棋，談笑追割肉。
茲辰著休令，嬉燕動輦轂。
聊從一時樂，庶以同厥俗。
伏蒙三哥以某再領許昌賦詩爲寄謹依嚴韵
作者：韓維
朝代：宋

久陪法從常懷愧，再領鄉州始覺榮。
政事敢言前可繼，寵光深見古爲輕。
預裝白酒留春盎，旋剪紅葩出洛城。
兩道况聞時澤足，不妨吟嘯玉杯傾。
何龍圖赴上秘閣同諸君賦詩
作者：韓維
朝代：宋

華閣岧嶢冠道山，群公清曉集初筵。
獨持金印承新命，重對牙籤識舊編。
英俊雍容欣接袂，文章疏闊愧懷鉛。
一時高會形風什，留作儒林故事傳。
余去歲遊襄城之高陽山逮今復來視壁間所識適當去年之遊日作詩記之
作者：韓維
朝代：宋

曾訪禪林翠靄間，再遊時序已循環。
自憐不是風塵客，獨喜年年來看山。
侍講侄告滿還京師以詩送之
作者：韓維
朝代：宋

身隨群動各東西，別日常多見面稀。
老去心情如水淡，暫同樽酒惜花飛。
仲容任達常知退，公子成名莫忘歸。
共說無生閑過日，也勝塵土弊朝衣。
依前韵和朱朝奉·其一
作者：韓維
朝代：宋

起坐終朝在一堂，興來賓至更銜觴。
逢春預展新花檻，扶老時翻舊藥囊。
心慮已能安止止，聲名何用漸章章。
少遊有志今方遂，坐守松楸不去鄉。
依前韵和朱朝奉·其二
作者：韓維
朝代：宋

攬轡宿心終不效，墜車餘骨老猶全。
居仁由義吾之素，處順安時理則然。
名教地中真有樂，色聲頭上豈非禪。
樽前醉客應相笑，一曲悲歌幾處緣。
依韵和沖卿槐花
作者：韓維
朝代：宋

翠葆連陰直，黄金布蕊齊。
流塵一開眼，急節重含悽。
蝶冷相携去，蟬清無數嘶。
翻風隨御水，带雨落秋泥。
自喜凋零後，何嫌採掇稽。
朝緌映晨入，游袂拂宵携。
慘淡林烟早，輕明樓日西。
臨溪如有此，當似武陵迷。
依韵和貢父見寄
作者：韓維
朝代：宋

早接英豪論，常多伯仲賢。
風塵一會合，歲月幾徂遷。
稟性成樗散，干時類鑿圓。
論心誰合者，握手子歡然。
經訓開前古，談辭屈老先。
春遊同爛漫，醉樂屢回旋。
樂事嗟難久，離襟悵獨偏。
驅車清汝曲，佐幕紫嵩前。
官興惟高咏，人生得晏眠。
丹鉛塗舊史，杖屨接幽禪。
嘆息春期失，淹留夕夢牽。
非因傳麗唱，何以慰勞悁。
依韵答欽之學士草堂見寄
作者：韓維
朝代：宋

白首徘徊玷善藩，慚君先解左魚還。
未同一笑清樽側，獨想高眠翠竹間。
素節消餘寧復壯，妄情休盡只餘閑。
田園雨足官無事，趣駕何妨慰病顔。
借馬
作者：韓維
朝代：宋

吾生不自勉，無馬以縶羈。
不能徒步遊，鄰里更借之。
東家號駛疾，出門無停馳。
西家苦駑緩，百箠足不移。
驚怪同行客，問我遽爾爲。
駛也吾撇烈，駑也吾逶遲。
物情有如此，且當執其隨。
偃仰
作者：韓維
朝代：宋

鵲噪庭柏喧，朝光來入隙。
祠官謝餘事，偃仰百骸適。
回思朝市人，小大各有役。
區區就終盡，萬古同一迹。
而我遂慵散，興味良不極。
富貴非所慕，茲願儻有獲。
偶成寄曼叔
作者：韓維
朝代：宋

紅芳落盡鴨陂邊，白首傷春倍慘然。
自愧閑官消永日，獨吟佳句想當年。
早休諸吏眠齋館，時引雙童上舞筵。
聞說年來亦歸興，琳宮仙籍舊無員。
僕射高文莊公挽辭三首·其一
作者：韓維
朝代：宋

群經分上下，大節凜終初。
國仰謨猷在，人傳論議餘。
藏家惟古器，納壙或奇書。
儒者哀榮極，臨觴降玉輿。
僕射高文莊公挽辭三首·其三
作者：韓維
朝代：宋

未卒金華業，俄聞鹵簿行。
音容如夙昔，文雅是平生。
偃蹇丹旌動，徘徊素驥鳴。
霜風九京路，凄愴國人情。
僕射高文莊公挽辭三首·其二
作者：韓維
朝代：宋

懇上畿庭印，來敷秘殿經。
退朝多謝客，隠几或忘形。
道勝於生達，時窮與化冥。
高談無復見，遺像泣丹青。
元日寄袁州仲文兄
作者：韓維
朝代：宋

前日都門盡鷁飛，秋風執別淚交頤。
清朝遠謫庸非命，直道終申自有時。
佳句應因子卿賦，勝遊仍共鶺鴒期。
宜春臺上春歸早，誰伴花前酒一卮。
元道席上得秋風爲題下爲韵送廣信舍弟
作者：韓維
朝代：宋

秋風感人切，况在欲別者。
狂翻斷蓬轉，寒助離樽瀉。
吹雲急燕雁，獵草嘶代馬。
莫作塞垣聲，端令客淚下。
入都席上答曼叔見送
作者：韓維
朝代：宋

少乏四方志，所懷在林丘。
塵埃豈我事，義往不得留。
進酒長亭上，離馬儼行輈。
臨分子無慘，且復相從遊。
公孫孝子
作者：韓維
朝代：宋

喪期著常數，在古固有之。
嗟嗟三季後，禮讓俗亦衰。
親亡有不葬，况問功與期。
公孫布衣士，未免寒與饑。
生兮已不恤，死者吾敢欺。
孝生因其心，禮大實以時。
挺然頹俗內，獨以古自爲。
蕭蕭天平山，松柏有餘悲。
何以表懿行，刻此無愧辭。
公時遺石榴
作者：韓維
朝代：宋

高冠趨尹君方掾，促席迎賓我已翁。
交態不忘平日厚，歌聲猶似少年工。
映階露菊秋吟苦，盈筥霜榴歲問通。
每與東鄰話知舊，白頭强健幾人同。
公美侍郎賦詩見詒次韵答謝
作者：韓維
朝代：宋

哭兄悲友老來情，默默終朝究道精。
雙轂幸回賢者駕，一觴聊展故人誠。
身隨風力常無住，辯若河源每自傾。
早晚東城見華屋，與君垂白話無生。
六弟親詣松楸時祭
作者：韓維
朝代：宋

上冢還家古所榮，白頭今日倍傷情。
懷今又出高陽里，夾道爭看太守旌。
應念少游嘗有語，可能疏氏獨高明。
昔湖水色清堪濯，毋使塵埃久污纓。
再和二首·其一
作者：韓維
朝代：宋

壯歲希高事獨清，介然何意慕三旌。
無邪每奉先儒戒，有犯常存狷者情。
任重股肱慚暗弱，老全骸骨頼休明。
非因大旆閑來往，仲蔚蓬蒿繞舍生。
再和二首·其二
作者：韓維
朝代：宋

應爲開門近太清，故携歌管逐雙旌。
酒逢歡後寧論量，語到真時不屬情。
木葉吟風千籟作，菊叢含雨萬珠明。
知公几案常豐暇，詩思如泉日夜生。
再和堯夫同前·其一
作者：韓維
朝代：宋

朱弦四十昔嘗聞，藝不論多貴絕倫。
少損新聲放平淡，免教醉殺白頭人。
再和堯夫同前·其二
作者：韓維
朝代：宋

教得新聲十二弦，每逢嘉客便開筵。
春湖水綠花爭發，好引紅粧上畫船。
再和堯夫欲借琵琶妓·其一
作者：韓維
朝代：宋

畫船西去水成鄉，玉管朱弦出上方。
衰病不須多酌我，次公非酒亦能狂。
再和堯夫欲借琵琶妓·其二
作者：韓維
朝代：宋

謝公故事常携妓，白傅高年自唱歌。
更假紅粧知有意，欲添尊酒十分多。
再和昌言喜雪·其一
作者：韓維
朝代：宋

精禱潛通上下神，恍然佳氣一朝新。
隆樓傑閣偏宜曉，槁木殘荄盡變春。
有客裁詩傳錦段，誰家度曲試朱唇。
相思不得相從樂，虛作箕嵩無事人。
再和昌言喜雪·其二
作者：韓維
朝代：宋

愧無奇策輔吾皇，乞得閑官老故鄉。
壯志未甘悲白髪，歡情猶看舞紅粧。
長歌不計閑光景，吟苦難滋舊肺腸。
多謝同心二三友，每傳佳句挹華觴。
再和樂道
作者：韓維
朝代：宋

鳳凰臺下芳林合，鴨子陂中綠水深。
不惜清光輸曲沼，欲將幽韵伴鳴琴。
餘波及晉良慚昔，春服沿沂正在今。
洗耳濯纓何足道，願同沉醉復高吟。
再用前韵答厚之
作者：韓維
朝代：宋

食新味美欣秋稔，求舊情深見歲寒。
若共朱門論德義，萬鍾爭及一瓢簞。
再賦頌二首·其一
作者：韓維
朝代：宋

兩膝雙盤一足垂，歷然賓主席間儀。
惟應露柱方能識，只恐仙陀也不知。
再賦頌二首·其二
作者：韓維
朝代：宋

陽景朝來釋凍凘，水邊林下好追隨。
靈山一會何曾散，莫學時人語別離。
再遊卞氏園亭
作者：韓維
朝代：宋

多謝春風意，殘芳得我遊。
綠陰人去遠，翠竹鳥啼幽。
醉舞紛無次，狂歌漫不收。
林間簇車馬，欲去尚遲留。
再遊薛園
作者：韓維
朝代：宋

朱櫻滿芳林，夏景始云變。
郊園掩深寂，休駕一來玩。
殘花掃空蹊，密竹亂清澗。
置酒臨層軒，波禽俯鳴泛。
南風揚綃衣，微暑忽飄散。
感此幽思生，吾其老佳觀。
冬夜
作者：韓維
朝代：宋

繁陰掃無迹，庭雪尚餘光。
屋背生寒月，林梢綃暗霜。
昏瞳頻廢卷，悲淚易霑裳。
却想故園夜，張燈宿草堂。
冬日喜雨呈穉卿景仁
作者：韓維
朝代：宋

嚴冬溫氣襲人間，忽聽繁聲慰病顔。
從律好風千里至，執權真令一朝還。
頓抽隴麥全如揠，欲綻江梅已可攀。
主尹勤民嘉歲望，徑携歌鼓樂幽閑。
冬至日作
作者：韓維
朝代：宋

初陽動新琯，微霰集前墀。
舉宗會佳節，拜賀儼成儀。
念我閨中人，獨此隔容徽。
昔同奉祭籩，今自享酹卮。
彷彿平生像，凄愴故年衣。
寒燈清無光，僮使侍虛帷。
對之忽悲結，零淚不可揮。
嬌兒何所識，摴博自爲嬉。
况之席上作
作者：韓維
朝代：宋

桐葉翻飛荷芰香，好風吹暑作清凉。
便驚簾幕生秋氣，徑促金絲盡羽觴。
浮世已諳身是幻，高歌莫笑老仍狂。
知君不久還符竹，爛醉猶須教十場。
出留守府之東遊李相園趙令竹林觀楚家桂樹余去歲數從元獻公爲此行作三絕句以道悲愴之意·其一
作者：韓維
朝代：宋

府東朱戶昔常開，日日從公選勝來。
遊履吟毫成故事，斷松飛溜有餘哀。
出留守府之東遊李相園趙令竹林觀楚家桂樹余去歲數從元獻公爲此行作三絕句以道悲愴之意·其三
作者：韓維
朝代：宋

曾陪樽酒咏芳叢，今日遲留意不同。
紅萼似知人慘淡，亂隨清淚落春風。
出留守府之東遊李相園趙令竹林觀楚家桂樹余去歲數從元獻公爲此行作三絕句以道悲愴之意·其二
作者：韓維
朝代：宋

李家池上朱櫻熟，趙令林中錦籜春。
更欲題詩論舊賞，自慚非是絕弦人。
出郊古意
作者：韓維
朝代：宋

跨馬長林下，落葉填荒溝。
嚴霜熟秋實，野物畢以收。
空場委餘穗，雀鷃鳴相求。
仰視鴻鵠群，肅肅摩天游。
清風下哀響，靜聽令人愁。
時序迭而去，曾不與我謀。
小人急趨利，君子懷德憂。
切切
作者：韓維
朝代：宋

我懷切切重切切，今日歸當去年月。
香車不復故道來，血淚空霑舊行轍。
嚴風正射人面過，凍地惟憂馬蹄裂。
舉頭且願愁陰開，悲攪胸腸刻霜雪。
列子廟
作者：韓維
朝代：宋

廢壘荒祠古，空庭獨樹寒。
精誠褰畫帳，事迹問黄冠。
晦昧塵籠墨，淋漓雨壁丹。
冷風滿簾隙，仙馭或盤桓。
初春吏隠堂作
作者：韓維
朝代：宋

微風稍破凍，芳萌亦吐林。
百鳥感春陽，鈎輈弄其音。
振策遵城曲，逍遥寫煩襟。
愛此堂下石，青潤挺琅琳。
中坳貯清泉，測之不盈簪。
纖鱗候暖戲，寂歷自浮沉。
默視澹忘慮，白日爲移陰。
人生本虛靜，垢濁無自侵。
忽爲外物牽，至性不可尋。
於焉得所監，一洗塵中心。
別曼叔
作者：韓維
朝代：宋

歲晏多感慨，况復餞之子。
騰裝指近邑，弭蓋眷同里。
日薄古原樹，天寒石橋水。
毋爲少別念，春風候車軌。
化光東堂賦得奕棋
作者：韓維
朝代：宋

君家何所樂，棋奕侑清興。
簾垂虛堂肅，子落文楸靜。
機心久已忘，勝勢安敢競。
吾知霍將軍，固亦有天幸。
化光殿丞謁告還里某數奉游集蒙賦詩道舊輒依元韵
作者：韓維
朝代：宋

定契多慚國士知，交歡重喜故人期。
莫辭日嚼千觴酒，况值春歸百卉枝。
披竹共尋前會處，插花仍學少年時。
詞章褒紀明情重，坐諷行吟刻屢移。
北園坐上探題得新杏
作者：韓維
朝代：宋

紅蘤隨風盡，團枝泣露光。
葉深驚乍見，實小貴先嘗。
點綴憐餘萼，飄零惜舊香。
不須悲節物，且喜手中觴。
千葉梅
作者：韓維
朝代：宋

南園卉木遍春光，獨愛瓊葩掩衆芳。
不爲雪摧緣正色，忽隨風至是真香。
未經採折携樽酒，忍見飄零入野塘。
醉客爲予簪白髪，欄邊幾作少年狂。
南堂對竹懷江十鄰幾
作者：韓維
朝代：宋

端居無所聊，稍復治文字。
南堂冬日明，窗戶暖可喜。
圖書羅滿前，意覽不由次。
聊收靜者趣，以亂憂人思。
亭亭當軒竹，使我長嘆喟。
封植苦不早，顔色頗憔悴。
勁節亮不改，虛心如有遲。
緬懷江夫子，循道久不試。
邈然高簡姿，不受世俗累。
一官才復進，左謫良何亟。
德義我所珍，軒冕安能貴。
長嘯汝水濱，濁醪日自釃。
效陶有新篇，翼孔著高議。
弦琴坐虛室，默與古人值。
顯晦一其心，淡然天淳粹。
思之不可見，暑謝寒已摯。
諒非對此君，茲懷何由慰。
南堂席上賦得花樹子
作者：韓維
朝代：宋

春風日暮急，薄寒生小苑。
群英不我遺，并坐慰幽蹇。
歡來引觴酌，快甚瓴水建。
才非孔文舉，坐愧客常滿。
南溪
作者：韓維
朝代：宋

長林拂雲根，一逕絕城腹。
荆扉带翠樾，斗下地愈束。
清溪自南來，勢抵北崖曲。
清平水流漫，東去入脩竹。
境幽百物遂，魚鳥得所欲。
况依仁者居，不與鈎彈觸。
有如嘉賓至，相與娛聽囑。
鳥飛鳴我傍，魚泳出深淥。
薄暮登前岡，四顧山在目。
雨滋春稼繁，風動野花馥。
達人樂天性，不待外物足。
遂令茲地勝，久不事營築。
顧我指崖下，秋當結茅屋。
渠波環古臺，輦石坐幽澳。
霜前復來觀，兔肥山酒熟。
卞仲謀八老會
作者：韓維
朝代：宋

同牓同僚同里客，斑毛素髪入華筵。
三杯耳熱歌聲發，猶喜歡情似少年。
去冬蒙君實示嘉篇懶拙不即修謝臨書走筆深愧浼瀆
作者：韓維
朝代：宋

南園百草雨中秋，把燭題詩寄驛郵。
意重不辭終日看，韵强深愧隔年酬。
登山屢赴幽人約，築野猶稽聖主求。
命駕幸無千里遠，春湖艤楫待君遊。
又和北軒竹上甘露
作者：韓維
朝代：宋

君家竹上露，點綴如明璫。
垂枝乍驚重，映日復能光。
聊可助清興，安知爲羨祥。
應從草制暇，延咏對華觴。
又和原甫省壁畫蟹
作者：韓維
朝代：宋

天工不爲神，衆物自我具。
錢侯掃墨筆，敖跪生指顧。
如依石穴出，尚想秋江度。
真僞本相奪，安知彼非誤。
又和史院晚出
作者：韓維
朝代：宋

新雨稍添清禁潤，斜陽初下直廬明。
方慚飽食無裨補，更作長廊百步行。
又和子華
作者：韓維
朝代：宋

沉陰消盡見春和，初放扁舟泝綠波。
水際踏青憐日暖，林間舉白爲花多。
狂從田婦窺籬看，醉任家童刮鼓歌。
年少縱歡饒點檢，老歡終不掛誰何。
又和寒食感懷
作者：韓維
朝代：宋

絮飛絲墮滿春陰，嘆息流光節物深。
鷄鞠自喧游俠地，鶑花空思長年心。
寂寥功業看孤劍，淡薄情懷寄素琴。
我亦新來有華髪，并須携酒白頭吟。
又和春遊
作者：韓維
朝代：宋

青春之來漫無蹤，但見佳氣流融融，天地百物和風中。
輕雷殷出草根綠，丹霞散作枝上紅。
鳴蜂喧空蝶撲地，似與遊人報芳意。
東城南陌交輪轡，朝塵暮雨纔幾日，已見殘花落如積。
人生勞苦誠可悲，奔走事役無休時，天意以眷使其熙。
會須舉酒爛漫醉，當與不取庸非癡。
又和楊之美家琵琶妓
作者：韓維
朝代：宋

楊君好古天下無，自信獨與常人殊。
勤身所營世或棄，反眼不顧我以趨。
彼其察物類有道，能取精妙遺其粗。
官卑俸薄不自給，買童教樂收圖書。
客來呼童理弦索，滿面狼籍施鉛朱。
樽前一聽啄木奏，能使四坐改觀爲歡娛。
有時陳書出衆畫，羅列卷軸長短俱。
破縑壞紙抹漆黑，筆墨僅辨絲毫餘。
補裝斷綻搜尺寸，分別品目窮錙銖。
以茲爲玩不知老，自適其適誠吾徒。
豈無高門華屋貯妖麗，中掛瑶圃崑崙圖。
青紅采錯亂人目，珠玉磊落熒其軀。
苟非絕藝與奇迹，楊君視之皆蔑如，楊君好古天下無。
又和館西迎駕
作者：韓維
朝代：宋

宮樹烟開敞禁扉，儒冠羅立望天威。
霜清廣殿鳴鞘肅，日上觚棱翠蓋飛。
玉勒帊鞍龍在御，錦衣腰劍士成圍。
暫來直舍支頤坐，却聽簫韶輦路歸。
又絕句
作者：韓維
朝代：宋

芙蓉落盡荷葉黄，西風測測梧桐凉。
歲登訟息休吏早，林間獨坐歌還鄉。
又賦京師初食車螯
作者：韓維
朝代：宋

翰林置酒冬之嚴，庶羞羅列窮脆甘。
有餽奇味衆莫覘，久秘不出須賓酣。
紅爐熾炭發其鉗，金鍾一引連三四。
滿坐詫美歡笑談，肯復重顧蟶與蚶。
京都貴人粱肉厭，遠致異物無微纖。
駢珍錯怪百類兼，何久遺此不得參。
乃知物用有遠。
又靈溝道中
作者：韓維
朝代：宋

春風來無迹，泱莽天地和。
群生樂時陽，衆鳥舞且歌。
嗟爾道旁叟，寒餒獨見羅。
短席不自蔽，皮骨撐枯柯。
呼童問所以，口噤不能哦。
所見且如此，况餘生齒多。
吾聞古三代，仁術固匪他。
老幼孤洎疾，餼養平不頗。
斯道久寂寞，吾悲其奈何。
句·其一
作者：韓維
朝代：宋

兩君曠度皆吾黨，紅燭迎舟盡醉還。
句·其三
作者：韓維
朝代：宋

剡溪柔弱難爭强，紫巖緊實爲最長。
句·其二
作者：韓維
朝代：宋

靈骨不隨烟共盡，真心常與月孤明。
句·其五
作者：韓維
朝代：宋

一笛西風吹落日，滿帆行客背孤城。
句·其四
作者：韓維
朝代：宋

日華川上動，風光草際浮。
史局坐寢戲呈崇文掌學士
作者：韓維
朝代：宋

閑官身散誕，飽食坐欹斜。
永日槐陰靜，清風葆鬢華。
廢書良愧馬，落帽偶同嘉。
此適誰知者，逢人莫浪誇。
司徒杜正獻公挽辭二首·其一
作者：韓維
朝代：宋

舊相論全德，當朝獨盛明。
一身清比玉，萬務倚如衡。
正色排群枉，溫辭接後生。
暫持禮官筆，無以大休聲。
司徒杜正獻公挽辭二首·其二
作者：韓維
朝代：宋

讜議開帷幄，仁風逐旆旟。
生靈瞻用舍，賢俊入吹噓。
去位猶憂國，終身不廢書。
傳家無異物，惟挂舊安車。
同三兄安公亭看雨
作者：韓維
朝代：宋

高堂六月苦炎曦，雨逐輕雷過後池。
水面凉生跳赤鯉，林端聲寂語黄鸝。
翠深岸篠無風亂，紅重薔薇到地垂。
清景雖嘉歡意少，白頭支策坐題詩。
同勝之明叔遊東郊
作者：韓維
朝代：宋

仲冬景氣佳，曠然思遠涉。
晨遵大堤去，寒日在馬鬣。
浮屠紅塵外，樓殿煥層疊。
地遐幽景閑，瑶碧秀林葉。
清香時出箔，餘經尚委笈。
躋閣眺遠陂，浮陽來曄曄。
花枝亦已柔，行見春露浥。
久耽田野樂，况與賢俊接。
逍遥永日暇，塵事不過睫。
昔人重時晷，所志樹勛業。
慨予胡不然，空陋無所挾。
詩情朝生腸，酒氣暮醺頰。
陶陶大化內，得此自爲愜。
諸君能我從，遊履方屢躡。
同化光陪寧極之滍陽城
作者：韓維
朝代：宋

不踏南溪路，于今五換春。
能來再聯騎，還是舊遊人。
置酒真乘興，談經或入神。
歡餘不無愧，林壑未還身。
同化光飲象之家
作者：韓維
朝代：宋

又從鄰舍客，來折主人花。
游處當年似，悲傷老去加。
興長歌易放，情密語無譁。
歸路生殘月，春風醉袂斜。
同和叔早出天波門馬上口號
作者：韓維
朝代：宋

去年連騎出天波，共愛晴暘景氣和。
又喜遊從經歲月，西城宮樹綠嵯峨。
同和叔飲王文正公三槐廳呈正卿
作者：韓維
朝代：宋

投杯送餘景，休駕避初燠。
久嫌花攪心，始愛樹清目。
主人樂儒學，定契均季叔。
疏簾翳廣坐，并薦肴與蔌。
肅肅太尉館，簡儉見遺躅。
中有戒子篇，慘淡刻寒玉。
世傳盛德茂，名與清風穆。
公乎不可見，悵望三槐綠。
同士則遊西湖
作者：韓維
朝代：宋

今日西湖好，來遊未覺喧。
柳枝風處亂，花艷暖中繁。
橋遠歸人渡，舟移集鳥翻。
何須更樽酒，道勝有清言。
同子華仲連二兄遊湖
作者：韓維
朝代：宋

濁酒非陶令，方池似習家。
放舡風動柳，著岸水涵花。
對影情無極，高歌興轉賒。
群鳥思共濟，何必問仙槎。
同子華兄象之宿資福院
作者：韓維
朝代：宋

風塵暗西郊，野寺欣稅鞅。
虛堂清氣肅，偃仰百骸放。
至道本自簡，欲語不可强。
夜深松檜寂，明月皎相向。
同戴處士游湖
作者：韓維
朝代：宋

京塵倦遊久，愛此西城曲。
泉溫草尚青，春近波先淥。
幽人幸相對，高論良自足。
蚩蚩北州民，安得同我欲。
同晏著作飲薛園坐中賦
作者：韓維
朝代：宋

鄙生秉愚尚，與世實齟齬。
寄身軒裳內，懶惰衆不數。
朅來西都游，獲并丞相府。
命駕多從君，載酒即得侶。
洛水南北涯，勝事著自古。
名園藹相望，香剎屹時睹。
最憐薛家溪，架閣在西滸。
渾流激石來，知自嵩少雨。
如從柁樓下，夜聽潮生浦。
採珠櫻在盤，剝玉笋登俎。
雜花雖云晚，紅白尚可取。
興來倒冠巾，萬事一塵土。
想在京輦日，耳目塞如堵。
出憎車馬喧，坐厭名利語。
幸茲清景對，醉死亦吾所。
同景仁况之諸君遊南園飲梅花下
作者：韓維
朝代：宋

茲園曠不涉，寒草忽已芽。
同遊三四人，及此風景嘉。
芳梅如我期，朱萼承素華。
欣然坐其下，偃君初月斜。
攀條酌醇酒，談笑時一譁。
歌童雖非妍，清唱凌烟霞。
人生自有適，豈要外物加。
興盡復云返，修竹盤昏鴉。
同曼叔出郊
作者：韓維
朝代：宋

驅馬信所適，路轉上野橋。
橋邊春水凈，縈回带平皋。
兩崖卉木茂，東風澹正摇。
故叢尚含綠，新芽已滿條。
老小延我觀，名品各異標。
問翁安致之，遠自伊洛郊。
涉正曾未幾，已覺芳意饒。
後日風更雨，繁紅定飛飄。
顧謂同行客，有酒頻我招。
同曼叔化光遊卞氏園
作者：韓維
朝代：宋

野圃無人到，秋風共子行。
花臨流水落，草上廢臺生。
氣晚才看菊，天寒不見鶑。
幽閑固多味，濁酒詎須傾。
同曼叔觀潁昌酴醿
作者：韓維
朝代：宋

前日看花花正發，今日看花花欲歇。
入門但見綠陰下，寂寞無人委春雪。
狂風飄簸百卉盡，惟有清香吹不絕。
攀條惆悵可奈何，與君把酒到明月。
同曼叔諸君登醴泉觀凝碧亭
作者：韓維
朝代：宋

門前車馬塵，當晝塞昏霧。
安知此亭上，秋色生四顧。
黄花散晴陽，赤葉變寒露。
境非遊覽舊，人得朋從素。
樂幽魚群行，賞俊鳥橫度。
惜無一樽酒，留連清景暮。
同曼叔遊菩提寺
作者：韓維
朝代：宋

高城如破崖，寺带喬木古。
禪房掩清晝，佛畫剝寒雨。
荒池野蔓合，濁水佳蓮吐。
蕭條聯騎遊，淡薄對僧語。
秋風日夕好，勝事從此數。
同曼叔遊高陽山
作者：韓維
朝代：宋

久聞高陽勝，近在汝州側。
跂予三年望，我願今卒獲。
烟雲函兩山，臺殿開半壁。
解鞍高林下，仰視怯登陟。
蒼松盤老枝，矯矯入檐隙。
微風韵其上，落耳寒惻惻。
枇杷兩高樹，中國所未識。
葉間青實駢，大與蜀土敵。
我來暮暮後，花草已狼籍。
不見躑躅紅，西巖向人碧。
出門步榛薈，微逕不可索。
援籬下幽澗，剝蘚題蒼石。
鳥啼無定音，虎鬥有遺迹。
石臺平挺挺，野竹瘦歷歷。
主人尉下邑，奔走困符檄。
喜我蕭散人，幽奇共搜剔。
息陰時一憩，貪勝還自力。
歸時山氣冷，草露濕遊屐。
舉手謝峰巒，高秋復來覿。
同楊方叔游開寶上方有懷里中二三故人
作者：韓維
朝代：宋

京都寡臨觀，茲地高且明。
仲冬一來望，曠然寫予情。
千載豪傑盡，夷門荆棘生。
時平盛民物，華屋連飛甍。
長烟冒百里，下視色正青。
慨彼塵土間，擾擾何多營。
往車無徐驅，來馬無停征。
顧慚託閒官，幸得游衍并。
念我同里人，三四不在行。
孔公老龍山，孫子令江城。
崔閒盎有粟，辛困冠無纓。
一回西南首，慘淡意莫平。
同江謝王出郊
作者：韓維
朝代：宋

東郊二月天，寒盡未成暄。
永日青絲騎，和風綠酒樽。
逕抽萱甲細，牆倚杏梢繁。
爛醉誰知者，行歌入國門。
同胡江范邵裴二宋司馬飲會靈水軒即席賦以日暮天無雲春風扇微和爲韵得日字
作者：韓維
朝代：宋

華軒壓春波，樽酒四座密。
柔軟柳間風，舒遲花後日。
晚色簾捲靜，歡興觴行疾。
一陪諸英遊，黽勉慚落筆。
同芳公上人遊湖
作者：韓維
朝代：宋

晴陽溢目盡光華，乘興閑來步徑沙。
水滿不知新穫稻，霜嚴猶放後凋花。
傳心密處寧離妄，著眼高時亦是邪。
竟日清談何所得，魚沉鷺起各歸家。
同辛楊遊李氏園隨意各賦古律詩一首
作者：韓維
朝代：宋

臘近雲容變，陽生日景添。
偶然回晚轡，相與坐晴檐。
水綠冰微泮，沙明雪尚霑。
弄襟風力薄，著履土膏粘。
驚鳥不成下，寒魚猶在潛。
翠深荒岸竹，黄折敗池蒹。
礙徑藤梢曲，鈎衣棘刺銛。
辭鋒憐子淬，閒癖詎予砭。
自以清談勝，寧非樂事兼。
春芳有近信，頻此醉厭厭。
同鄰幾原甫謁挺之
作者：韓維
朝代：宋

河面參差結凍凘，清風不展畫船旗。
偶驅羸馬知何適，獨過長橋問所思。
可喜身閑親濁酒，未忘心競是枯棋。
憑君莫唱陽關曲，自覺年來不能悲。
同鄰幾和叔登定力閣
作者：韓維
朝代：宋

清風何飄飄，萬里吹曾軒。
側身紅塵外，却視飛雲根。
王都屹雄勝，長河中怒奔。
上有懷歸子，心隨驚浪翻。
登臨豈非壯，悲傷久客魂。
日暮下危級，且復同一樽。
同鄰幾避暑景德
作者：韓維
朝代：宋

脩廊環無端，華殿鳥斯革。
石鯨窺廣庭，金像飛半壁。
高槐十丈餘，凉葉散檐隙。
茲游得我所，烈日徒自赤。
體煩愜清潭，髪散謝危幘。
彷徉或持書，靜默方對奕。
惟時驕陽甚，燥氣裂金石。
城郭困風埃，田疇有憂色。
顧慚無用軀，獨此享嘉適。
舉頭望赤霄，安得片雲黑。
滂沱爲飛霖，一洗周八極。
同陳太丞遊龍興寺經藏院
作者：韓維
朝代：宋

空堂灑寒水，碧楸凉漠漠。
高眠得珍簟，委棄巾與屩。
薰風穆然來，殿角鳴金鐸。
清香有時聞，幽鳥無聲落。
論詩愛平淡，語道造沖寞。
非吾方外友，誰當共茲樂。
同陳道原謁象之
作者：韓維
朝代：宋

歊炎日爲倦，休駕一瀟灑。
風竹來迎人，翠色欲傾寫。
神交不前約，至理非外假。
窅然天地間，誰是忘言者。
同魏進道晚過湖上
作者：韓維
朝代：宋

春風湖上泮，奈此凈綠何。
平堤看瀲灧，皎如鏡新磨。
支流別而東，下走萬玉珂。
俜俜橋邊柳，芳芽綴柔柯。
中洲嘉卉繁，條甲亦以羅。
遊禽接翅羽，沉沉鳴聲和。
避人去稍遠，盤空落還多。
我來日已暮，佇視其頃俄。
羨爾禽類微，終年樂清波。
君俞惠詩覓洛中所得大金菊輒次韵酬二篇·其一
作者：韓維
朝代：宋

繁英浮動滿烟葉，愛重不減雙南金。
陶公此興亦不淺，聊贈翠茁酬高吟。
君俞惠詩覓洛中所得大金菊輒次韵酬二篇·其二
作者：韓維
朝代：宋

禪老心真異衆心，不緣歌舞費黄金。
春芳落盡慵開眼，豫乞寒花伴苦吟。
呈諸先輩
作者：韓維
朝代：宋

謝事歸來老白頭，杜門終日絕營求。
顧慚義禮非先得，竊幸英豪許並游。
介壽又逢春酒熟，貽詩常駭暗珠投。
自慚筋力難爲禮，不及低回奉獻酬。
和三兄之山陽省孀姊書懷
作者：韓維
朝代：宋

君子蹈仁義，近自親愛始。
當行豈顧留，千里猶舉趾。
伯氏有東役，駕言適淮涘。
離樽未及展，濁醪未及灑。
起視白日移，驅車一何駛。
遵塗驪唱發，春風落端綺。
義參成周作，辭追建安軌。
感此留滯迹，一誦三四起。
安得假羽翮，遠慰心所企。
此志良未遂，灑泣詎能已。
和三兄晚飲
作者：韓維
朝代：宋

乍去炎氛濁暑中，高懷幽事不如窮。
乍憐老竹梢雲碧，已見新梨著露紅。
回雪舞腰來洛浦，仰天歌韵有秦風。
雄圖壯節消磨盡，所得清樽一笑同。
和三兄游湖
作者：韓維
朝代：宋

竹陰迴抱柳陰敷，石色青青潤不枯。
暫到已經風力勁，更清須待月輪孤。
波涵天影迷高下，雲覆山光變有無。
暑退疾清人意健，縱吟狂醉是良圖。
和三兄立冬祠太乙二首·其一
作者：韓維
朝代：宋

樓外闌班曉斗垂，霜晴宮瓦濕琉璃。
珠幢羽節嚴仙仗，桂酒椒漿潔祠儀。
寒氣導迎通律管，神光飛動屬壇壝。
定聞賈傅開良對，天子齋居待受釐。
和三兄立冬祠太乙二首·其二
作者：韓維
朝代：宋

曾爲祝史趨真館，屈指於今二十年。
琪樹瑶林成想像，直疑當日夢遊仙。
和三哥入山二首
作者：韓維
朝代：宋

巢由沒已久，風迹曠不嗣。
長嘯箕潁間，悲風肅然至。
傳聞龍山下，茅屋架三四。
中有隠者棲，讀書樂仁義。
飽觀人事變，深鈎易象秘。
耕田給衣食，鄉里霑賑遺。
呦呦山鹿群，摩撫馴不畏。
乃知至仁心，足以通異類。
聲名自馳擊，我心晏無累。
寤寐想斯人，安得同所致。
和三哥登太行山
作者：韓維
朝代：宋

三朝恩渥重丘山，論報輸忠豈易殫。
移疾暫休丞相筆，坐謾猶著侍臣冠。
清樽一笑聊相樂，白首分飛益自嘆。
閭里從遊應有日，凝然性海絕波瀾。
和三哥立春即事
作者：韓維
朝代：宋

青帝收寒歲令回，綵幡今勝下天來。
人聲愷樂歸歌缶，風氣恬和拂壽杯。
髪逐時光明似雪，心諳世味冷于灰。
西堂梅蕊今年晚，應待安輿到始開。
和中道遊金明池
作者：韓維
朝代：宋

出苑花光朱雪動，壓波橋影綵虹摇。
飛揚鶑燕驚高管，偃蹇魚龍近畫橈。
早識浮名身外事，久判閑日醉中消。
幾年寥落同遊伴，還喜春風并馬鑣。
和之美春日對酒
作者：韓維
朝代：宋

高軒怒馬一憧憧，夫子端居寂寞中。
綠酒細斟消暇日，朱弦緩撥對春風。
官閑勢利無從入，道勝紛華豈易攻。
即此便堪遺萬慮，可憐夸者自窮通。
和仲巽在高陽日作詩見懷而不見寄
作者：韓維
朝代：宋

常記當年并馬鞍，翛然無事世塵間。
獨憐交契如君少，仍喜官曹共我閑。
却顧舊遊空歲月，欲傳佳句邈河關。
從今會合尤須數，此別相看鬢已斑。
和仲巽誚京塵
作者：韓維
朝代：宋

輕如游泛坌如馳，朝雨才暗暮即飛。
常恐旱風增氣勢，却教晴日損光輝。
衣緇京洛言何驗，纓濯滄浪志尚違。
此物無情君莫誚，九衢聲利走輪騑。
和仲連兄城上晚步
作者：韓維
朝代：宋

久積端居滯，聊爲散步游。
青苔跳怒黽，綠樹矯鳴鳩。
雨暗橫舟浦，凉生調角樓。
不妨乘晚興，更盡水西頭。
和伯壽秘監
作者：韓維
朝代：宋

曾陪道論接清歡，屈指於今四十年。
不用笙歌娛上客，直將風月待高眠。
黄花一醉猶能否，白首相逢是偶然。
便欲投冠結閑伴，家山况與碧嵩連。
和公美以諸家會集所賦詩
作者：韓維
朝代：宋

道在何非樂，官閑不近權。
過從只閭里，真率易盤筵。
捉麈躬千聖，銜杯慕八仙。
清歡垂老得，佳句即時傳。
玉醴初醇日，瓊花欲墜天。
誰能于此際，華髪問流年。
和六弟苦雨
作者：韓維
朝代：宋

雷激霆奔夜復晨，天街流潦沒車輪。
清風皎日收無迹，妖蜧頑蛟亦有神。
洊至已驚占習坎，汨陳深恐敗彝倫。
蒼生可念非吾力，漏屋頹垣不庇身。
和况之
作者：韓維
朝代：宋

湖上和風艷翠漪，柳枝摇動草芽齊。
珍禽綵翼嬉晴日，游女紅裙上大堤。
新試畫船浮鷁首，却慚美盎乏駝蹄。
喜君不負持杯約，正是桃花水滿溪。
和况之提刑途中遇雪
作者：韓維
朝代：宋

雲凝野曠接高低，切切寒侵使者衣。
客路怳驚霜鬢改，家山回望玉觴飛。
更添宿雨催花潤，未放春雷起蟄威。
柳色壓堤清溜滿，艤船持酒待君歸。
和劉郎浴觀音予置酒見貽
作者：韓維
朝代：宋

禪關嚴城側，深靚闢華構。
方吾挾書來，值子出杅後。
欣然出濁酒，談笑坐清晝。
三四同來人，頗喜出邂逅。
牽衣起相酌，曾不煩勸侑。
紛披索潛逃，顧壁恨無竇。
不謂一樽樂，有踰萬金壽。
瓶罍忽已竭，餘興不自收。
走登故人堂，拜敘十年舊。
夜深躍馬歸，不畏妾婦詬。
和勝之彈琴
作者：韓維
朝代：宋

寥寥太虛內，漠然函至音。
淳源一以泄，其流播爲琴。
衆人玩其器，賢者識其心。
勝之明達士，於此趣已深。
發爲新詩謠，如聽松風吟。
鍾牙久不作，誰辨雅與淫。
昭氏貴弗鼓，茲言良所欽。
和十一侍郎
作者：韓維
朝代：宋

地傳槐大井泉深，昔侍先庭此鎮臨。
奉使共成三世澤，思親還愴百年心。
懷金豈足驕顔氏，抱甕徒勞拙漢陰。
抖擻塵中千萬慮，海風高處坐披襟。
和十侄喜象之來飲兼簡龍陽孔先生
作者：韓維
朝代：宋

世事茫然劇轉蓬，一樽何意與君同。
從容談笑皆塵外，恍忽游從似里中。
還有桂華來靜夜，稍驚梧葉下秋風。
欲論歸去令人愧，高卧襄陽有德公。
和厚卿值風阻遊范園
作者：韓維
朝代：宋

光祿名園慘淡中，十年樽酒與誰同。
有秋方畢隨軒雨，未節俄驚落帽風。
坐想池塘生碧草，獨行階砌惜芳叢。
陽春絕唱知難和，白首空搔兩鬢蓬。
和厚卿飲西湖時小侄同赴
作者：韓維
朝代：宋

勞生從宦意多違，常恨交親會合稀。
父子相隨今不間，主賓交錯暮忘歸。
微波穩送蘭船度，遲景徐看玉斝飛。
盡日清歡猶有憾，無人爲唱縷金衣。
和原甫去年對雪思梅今年對梅思雪
作者：韓維
朝代：宋

中州寒燠與南異，常恨梅花開不早。
今年朔雪冬不飛，臘月繁英似南好。
君憐芳物感時節，愁見高風凍雪掃。
苦嗟十九不稱意，徒自令人顔色老。
雪遲梅早非我力，會使金樽日傾倒。
和原甫安福院二絕·其一
作者：韓維
朝代：宋

平橋背郭紅塵斷，凈宇臨溪綠樹深。
何日君閑同命駕，凉風吹袖聽鶑吟。
和原甫安福院二絕·其二
作者：韓維
朝代：宋

久遊京洛化塵衣，聞說林泉便解頤。
能使波光入軒檻，爲君携酒復題詩。
和原甫對月招江梅不至
作者：韓維
朝代：宋

塵事無時已，歸休慮暫空。
超颻廣庭步，蕭散葛衣風。
默與清樽對，心期靜者同。
獨憐新月色，百過達幽叢。
和原甫曉雨
作者：韓維
朝代：宋

喜雨濯炎夜，餘飛入晨光。
起來坐軒戶，北風吹我裳。
碧折萱葉亂，翠添林笋長。
翩翩庭中燕，群飛戲清凉。
直恐煩暑盡，從此零秋霜。
欣然跨馬出，一醉故人觴。
和原甫盆池種蒲蓮畜小魚
作者：韓維
朝代：宋

江湖豈非壯，浩蕩不可尋。
安知一斛水，坐得萬里心。
植蒲翠節聳，種蓮紫實沉。
群魚不盈寸，泳淺安其深。
主人樂幽事，清興生中林。
獨觀物性得，鵬海均牛涔。
和原甫省中種菊
作者：韓維
朝代：宋

種菊待佳節，節至花自繁。
朝感凉風吹，夕愛清露團。
封培才幾日，翠類紛珊珊。
君曹本稱劇，占署無停翰。
才優顧多暇，曾不廢覽觀。
作詩見高興，讀之起予嘆。
念昔田里居，幽事頗復論。
種此黄紫雜，撩亂發牆根。
擷英泛濁酒，親友日爲歡。
一朝走京邑，連歲遭阻艱。
鬢毛將看白，淚眥熒莫乾。
時物豈不佳，感傷自有端。
和原甫立春日拜賜歸不赴鄰幾會
作者：韓維
朝代：宋

上閣群公拜賜歸，九衢春色遍熙熙。
後房絲竹爭相命，窮巷簞瓢亦我期。
濁酒滿樽聊混俗，嘉蔬登俎在隨時。
劉郎固自多幽思，門掩東風獨賦詩。
和原甫見送
作者：韓維
朝代：宋

德義良所慕，風霜輕此行。
放歌留客醉，高咏見公情。
祖帳重開席，郊原少駐旌。
還知別後意，寂寞對柴扃。
和叔惠薺
作者：韓維
朝代：宋

君居壓城根，厥産地宜薺。
呼兒乘晝暄，培壤露寒翠。
擷之登盤蔬，藹蔚見春意。
方其下筯時，絕甘遽吾遺。
物雖美芹微，意重生芻比。
苟爲勢利心，千金何足貴。
和君俞偶成
作者：韓維
朝代：宋

竊比淮陽卧，幸非莊舄吟。
政餘無異事，物外得同心。
遇興傾浮蟻，投閑作戲禽。
世間并出世，於我兩沉沉。
和君俞喜雨
作者：韓維
朝代：宋

一夜歊炎散烈風，清和從令氣潛通。
誠微敢謂天心應，政拙惟希歲事豐。
便有歡聲南畝俗，首傳佳句少陵翁。
心灰鬢雪無餘願，飽食安居與衆同。
和君俞屬疾見詒
作者：韓維
朝代：宋

密桐新篠晝陰陰，獨想禪房燕□□。
□□□□何者病，一塵不立本來心。
生涯易足惟高枕，物累難除是苦吟。
乘興幾時回杖履，後池泉溜有餘音。
和君俞春暮書事
作者：韓維
朝代：宋

舉俗從多事，惟君獨閉關。
廢觴豈爲戒，開卷不妨閑。
小雨清湖面，飛花亂席間。
應憐狂太守，心不到靈山。
和君俞歲暮偶成
作者：韓維
朝代：宋

凍水迎風解，芳芽逐日新。
不驚身漸老，還喜物皆春。
髪短頻添雪，心虛不受塵。
鷄豚如有燕，莫忘社中人。
和吳九王二十八雪詩
作者：韓維
朝代：宋

方冬氣潛溫，得晚陰始重。
狂隨風力翻，怒若雲面涌。
中微玉霏屑，後盛毛紛氄。
寒光動城闕，甘滋入田壟。
鵬騫海水飛，驥憤鹽車覂。
縈樓巧作層，覆道高城甬。
群方破昏霧，萬物被光寵。
塗歌涵太和，送賀仰高拱。
判官坐丞華，賦詩掩垂隴。
貂裘擁宵談，金杯落晨捧。
此興吾不薄，君門旦當踵。
和周仲章出郊
作者：韓維
朝代：宋

萬里青天洗曙霜，秋曦滿眼對晴光。
掃殘遺秉川原靜，折過寒花逕隧荒。
偶入名園逢漆吏，遠尋香剎問支郎。
浮生寵辱何須道，幸有田家濁酒嘗。
和堯夫思湖上秋時見寄
作者：韓維
朝代：宋

落盡芙蕖十頃紅，敗荷衰草滿秋風。
夷猶畫鷁來天外，嘹唳驚鴻入鏡中。
亭榭裝成如待我，樽罍開處便思翁。
粗官豈得君留滯，府第深嚴合在東。
和太祝端居有懷叔恬秘書
作者：韓維
朝代：宋

鄙生復田廬，疏絕豪俊後。
側聆楊生賢，名挂時輩口。
嚮風結遐想，幾歲欲奔走。
比聞官旁郡，斂板不去手。
沈埋文俗間，有類魚落笱。
頗思沿檄來，一洗煩滯久。
覽君端居作，懷佇日延首。
竊高田蘇遊，遂信尹公友。
丈夫相期意，不必銜杯酒。
作詩助嘉招，此志非邂逅。
和太素同看梅花寄子華
作者：韓維
朝代：宋

寒林凍卉誰觀者，繁艷清香自得之。
天賦好花如有待，日尋幽徑不知疲。
未逢驛使空懷遠，猶喜山翁亦好奇。
昔歲一觴今一咏，共陶真意不爲私。
和太素喜景仁新宅
作者：韓維
朝代：宋

處仁由智古常然，賢者寧同聚所寰。
植木便知如渭水，結茅仍得見箕山。
杯深不許嘉賓訴，花小須防稚子攀。
投紱歸來無異事，許公詩酒斷生還。
和太素大雪苦寒
作者：韓維
朝代：宋

晨興出戶望，一色四方齊。
旋委清池失，偏欺翠竹低。
杯深憐絕景，毫健得新題。
麗藻思風絮，衰顔怯凍梨。
和太素密杏
作者：韓維
朝代：宋

甘滋不假蜂房取，美種疑隨鶴馭來。
方朔偷桃徒語爾，安期食棗足珍哉。
和太素雙頭牡丹兼呈子華
作者：韓維
朝代：宋

群英日零謝，并蒂發奇芳。
願以附驛使，爲兄壽且昌。
和如晦遊臨淄園示元明
作者：韓維
朝代：宋

平津開館大道西，桃夭杳姹通園蹊。
東風入林朱白動，次第裝遍枝高低。
紅梅最好花正盛，我時往看歸仍携。
爾來風雨就零謝，忍見踏盡隨春泥。
廣文先生厭閑冷，投書結伴散馬蹄。
主人同僚相門出，未肯朝暮甘鹽齏。
歡然握手喜迎候，促具并走子與妻。
插芳咀甘不知去，歸舍已見鷄在栖。
坐揮大句鄙凡近，脫落塵迹登天梯。
不因時節自娛放，頗置白黑爲愁凄。
我昏如此漫不省，何異車鼓樂鷃鼷。
長安綠酒春正美，與子一醉萬事齊。
和子履再遊李氏園
作者：韓維
朝代：宋

翠竹蒼林顔色老，遊人安得故時同。
沾衣似對金城柳，握管翻悲楚水楓。
新鬢旋驚吟後白，好花猶記折來紅。
須知世事徒勞耳，惟有清樽不負公。
和子華兄同永叔飲三班官舍兼約明日飲永叔家
作者：韓維
朝代：宋

視草名臣潤色才，玉墀晨退共徘徊。
朝廷無事文書省，臺閣相歡笑語開。
少厭賡酬停落筆，旋尋歌舞約銜杯。
廣文主簿官閒冷，不是詩情豈合來。
和子華兄喜雨
作者：韓維
朝代：宋

膏潤涵濡萬物中，欣然生意滿和風。
{扌嵌}飄先動吟毫紫，急灑疑催舞袂紅。
病手便甘千日醉，疲農又得一年豐。
歡聲定有歌堯壤，喜氣遥瞻繞漢宮。
和子華兄太素泛舟香菜門
作者：韓維
朝代：宋

霜髯照四坐，宛是商顔來。
舟移一水遠，樓對群峰開。
談笑盡永日，聲利輕浮埃。
既同剡溪往，亦類稽山回。
和子華兄宴王道損公宇
作者：韓維
朝代：宋

濟濟高燕會，衆賓且喜樂。
方冬氣常溫，是日寒始若。
愁雲際平林，垂見雪花落。
四座喜相顧，有引必虛爵。
中堂豈非佳，東圃羅帟幄。
當亭列射格，抗的明灼灼。
雕弓既出韔，勁矢各在握。
主人揖讓興，客以次序作。
目惴綵樹移，心傾鐘鼓數。
笑言何謔失，儀節亦稱娖。
酒酣事頗變，極口縱談謔。
失令固有罰，出語輒見酌。
平生愛疏放，論議鄙齪齪。
歡來一狂散，豈顧醒後怍。
詩人亦有言，善戲不爲虐。
所頼衆君子，闊達見表襮。
還家遂酩酊，豈復記鳴柝。
和子華兄寄酒走筆
作者：韓維
朝代：宋

開壺綠酒金英滿，走筆彫章錦段成。
不假陶潛籬下望，更判五斗滌煩酲。
和子華兄方惜鶑聲之晚今忽聞之
作者：韓維
朝代：宋

山鳥凡禽處處鳴，獨憐清囀久無聲。
起從巖谷春風晚，飛過林塘霽日明。
不爲好音輕俗耳，自逢真賞動詩情。
少年樂事今拋盡，節物催人只自驚。
和子華兄清洛阻風
作者：韓維
朝代：宋

將相身榮大耋年，高懷先到碧嵩前。
牙兵不用驅雙節，神物應須護兩舷。
錦段已傳佳句麗，絲頭無復世情牽。
華顛學士聆風喜，歸思如今已浩然。
和子華兄聞布穀聲而鶑聲寂然
作者：韓維
朝代：宋

楊花飛盡葉成陰，坐閱啼禽百種聲。
戴勝催耕當是月，杜鵑遺恨豈今生。
及時燕樂風騷急，感物傷嗟老大情。
自笑拙艱成底事，十年不聽上林鶑。
和子華同程中散燕湖上
作者：韓維
朝代：宋

林塘瀟灑夏陰初，翠竇紅芳助燕娛。
不用俗音流樂府，自期仙御下蓬壺。
金跳巨鯉開紋浪，雪灑群鴉度綠梧。
日落人歸尤勝絕，籃輿回首盡城隅。
和子華安國明空頌
作者：韓維
朝代：宋

欲識真空理，須明動用間。
色心全不礙，生死豈相關。
卷箔凉風動，焚香晝景閒。
回頭大行路，滿目是青山。
和子華對雨有感·其一
作者：韓維
朝代：宋

小桃零亂逐東風，繁杏枝梢次第紅。
把酒直須連日看，春光一半已成空。
和子華對雨有感·其二
作者：韓維
朝代：宋

雪白朱紅已萬枝，年年長恨失花期。
莫嗟飛雨淹游棹，却頼春寒發較遲。
和子華湖上書事
作者：韓維
朝代：宋

清霜彫遠木，潩水溢西陂。
畫鷁凌空界，鳴鷗矯翠漪。
菊殘猶可折，竹密不容窺。
物我同真際，誰當憚四知。
和子華湖上避暑
作者：韓維
朝代：宋

堤邊楊柳無窮碧，亭下芙蓉四面紅。
島影低回明鏡裏，荷香浮動綠樽中。
清心不厭飛山雨，動髪時欣過水風。
鼎足坐談非俗侶，不歸名教即真空。
和子華見寄
作者：韓維
朝代：宋

松柏無心自後凋，此心無物更寥寥。
伯夷豈是歸周晚，孟子空嗟出晝遥。
談道每嗤猶有待，當官常欲取非招。
荒園寂寞無誰語，蘭菊幽香沒艾蕭。
和子華許昌道中詩有隠逸之思
作者：韓維
朝代：宋

悲風中夜興，寒氣入我室。
頹然攬衣坐，中懷百憂溢。
我生乏壯圖，少小事刀筆。
窺古得微尚，趨時寡良術。
野性不受羈，塵事憂見桎。
况茲罹大艱，哀號重衰疾。
生意且蕭瑟，何必慕祿秩。
風俗日以惡，險詐路百出。
素昧防閑術，睹此實怖慄。
安能徇時好，嘵嘵喪天質。
所頼子華兄，志尚古人匹。
新詩來聯翩，意韵時高逸。
中畫歸休計，羅列甚詳密。
雅懷蕭灑心，期言倘能必。
便當奉几杖，相與安蓬蓽。
薄田能力耕，歲計猶不失。
結廬守松楸，築圃蓺柿栗。
鷄豚燕嘉辰，魚釣樂暇日。
讀書取知道，白首窮經一。
甘從野儒事，庶保幽人吉。
咄哉軒冕徒，校此孰勞佚。
和孫廷平坦嵩山十首·古木陰
作者：韓維
朝代：宋

山木以不材，故能遂擁腫。
陰成衆人息，於世豈非用。
不用用已成，茲理古所重。
和孫廷平坦嵩山十首·垂崖鞭
作者：韓維
朝代：宋

蟄蛇拖脩尾，下映赤壁烟。
騏驥久不出，此物甘棄捐。
常恐雷雨至，飛起蒼崖顛。
和孫廷平坦嵩山十首·天外峰
作者：韓維
朝代：宋

孤峰望不極，却視天形低。
天高豈可踰，直以雲濛之。
何時一掃去，高下皎不疑。
和孫廷平坦嵩山十首·孤竹蘋
作者：韓維
朝代：宋

春山夜多雨，點蘋生水涘。
誰與賞幽芳，惟有巖中子。
抱琴沙上立，日暮清風起。
和孫廷平坦嵩山十首·寒溪石
作者：韓維
朝代：宋

寒溪水痕落，怪石千萬狀。
須防遊屐滑，不礙釣舟漾。
安得平若席，卧看孤月上。
和孫廷平坦嵩山十首·幽谷泉
作者：韓維
朝代：宋

鳴泉瀉幽谷，谷響聲又激。
上蔭百丈松，下有無數石。
會脫炎天屨，坐浸兩脚赤。
和孫廷平坦嵩山十首·春溪水
作者：韓維
朝代：宋

陽生溪谷溫，坼坼冰面破。
淥隨波色還，白放雲光墮。
野鷗豈知此，終日忘形坐。
和孫廷平坦嵩山十首·漁舟火
作者：韓維
朝代：宋

拖網潭上歸，孤烟出峰背。
稍沒寒霧中，微明秋雨外。
起我江湖心，鱸魚方可膾。
和孫廷平坦嵩山十首·秋原菊
作者：韓維
朝代：宋

秋風原上菊，百草同蕃滋。
霜至草已死，黄花始離離。
君子不獨異，顯晦顧有時。
和孫廷平坦嵩山十首·雲際鐘
作者：韓維
朝代：宋

層雲冒諸嶺，迢迢起何處。
稍與暝烟沉，還隨晚風度。
聲絕人倚樓，東風月纔吐。
和安國天鉢拈香
作者：韓維
朝代：宋

杖策乘緣利有生，聞風猶得耳根清。
去年俱是凝然體，存歿徒傷妄者情。
靈骨不隨烟共盡，真心常與月孤明。
世人欲識泥洹路，問取師今第幾程。
和宋中散寄題景仁新池
作者：韓維
朝代：宋

北顧興王府，東瞻象日畿。
稻塍常借潤，黍尺詎能晞。
鷺浴菖芽短，魚跳荇菜肥。
樂亭初置酒，試舞旋裁衣。
逸冀相從老，冥鴻自在飛。
月游刳小艇，雨釣築新磯。
栽插期春事，追游惜晚暉。
氣同均我爾，道勝絕從違。
安燕興棠棣，艱勤陋采薇。
如何宋中散，留滯不成歸。
和定國廷評
作者：韓維
朝代：宋

孤身萬里逐流人，兩見炎洲末利春。
勛族每蒙朝念舊，聖恩方與士更新。
忘憂自有禪心靜，禦瘴無先道氣醇。
傅野爲霖非我事，願聞雷雨躍窮鱗。
和崔象之潁橋觀贈陳清臣太丞兼簡陳
作者：韓維
朝代：宋

崔侯朝從西邑歸，面有矜色口且咨。
云得高士陳其姓，非向可見所庶幾。
嘗登於朝最吏課，一旦去之心甚怡。
潁陽古觀三日語，坐見月出青松枝。
深窮性命識原本，論議純一無瑕疵。
周通旁暢未始極，曾不與道相乖違。
陳雖平生所未識，以子而譽信不疑。
向風長想日復夜，膏車秣馬吾其西。
和張太中館於西湖
作者：韓維
朝代：宋

湖榭從來與衆同，况於清晏奉群公。
驅車即日趨翔鳳，就館初寒聽過鴻。
霜雪滿髯仍自壯，珠璣落筆不知窮。
太平魚鱉今咸若，豈繫區區一老翁。
和彥猷在華亭賦十題依韵·三女岡
作者：韓維
朝代：宋

三女史無載，于何永其名。
坡傳妃子逝，村記昭君生。
和戎與走蜀，爲恨兩莫平。
爾兮亦胡爲，崇岡屹如城。
和彥猷在華亭賦十題依韵·吳王獵場
作者：韓維
朝代：宋

吳王昔用武，所樂惟干戈。
安知聖人意，祝網解其羅。
朝行數田獲，暮返論戰多。
千載亦何有，柔桑陰滿坡。
和彥猷在華亭賦十題依韵·寒穴
作者：韓維
朝代：宋

寒泉發何年，四序常自平。
上凜冰雪氣，中密瑶玉聲。
豈無蛇蜮潛，但見沙水清。
妄飲亦可戒，山木令人酲。
和彥猷在華亭賦十題依韵·崑山
作者：韓維
朝代：宋

晉衰士不競，識者逃其名。
陸生起江湖，文藻振英聲。
遂令崑丘號，長配山不傾。
君看玉就毀，孰與樗全生。
和彥猷在華亭賦十題依韵·柘湖
作者：韓維
朝代：宋

柘湖淪此地，柘山巋其瀕。
復驚秦時女，化作湖上神。
世事喜反覆，孰能識涯津。
物變雖萬殊，不惑固有人。
和彥猷在華亭賦十題依韵·秦始皇馳道
作者：韓維
朝代：宋

秦王騁奇觀，不憚阻且脩。
萬里走轍迹，八荒開囿遊。
勞歌久已息，遺築今尚留。
千載威神盡，驪山空古丘。
和彥猷在華亭賦十題依韵·華亭谷
作者：韓維
朝代：宋

穹穹華亭谷，中有不竭流。
其微初濫觴，其大終載舟。
寒色皎可鑑，嵐光鬰如浮。
當解塵中纓，一濯潭上秋。
和彥猷在華亭賦十題依韵·陸機宅
作者：韓維
朝代：宋

出身豈明代，涉禍固以深。
一觀廢興迹，可用當所箴。
高門非昔時，喬木或遺陰。
空令弔古士，感激成幽尋。
和彥猷在華亭賦十題依韵·陸瑁養魚池
作者：韓維
朝代：宋

林塘豈如昔，尚想昔時居。
秋草自鳴鸛，寒波猶戲魚。
紛紜鈎餌底，瑣碎刀匕餘。
任公有奇術，默坐歲幾餘。
和彥猷在華亭賦十題依韵·顧林亭
作者：韓維
朝代：宋

昔人久塵土，問林得其居。
但傳故老言，安知密與疏。
平湖無遺宇，寒烟生廢墟。
風流未都盡，猶頼著書餘。
和微之
作者：韓維
朝代：宋

庭訟蕭然晝景清，每因閑暇接耆英。
言詩屢奉從容論，對酒常懷淡泊情。
解秩尚思嵩嶠色，入朝還聽禁鐘聲。
憐君壯歲多留滯，不盡鵬摶九萬程。
和微之
作者：韓維
朝代：宋

早接忠賢論，常欽古學風。
何期華髪後，更得綠樽同。
遠水秋光外，高亭夕照中。
芡盤凋晚翠，菊艷奪春紅。
歌放聊娛老，談精本代工。
歡餘笑張翰，迢遞想江東。
和微之
作者：韓維
朝代：宋

風騷宿將勇于行，白日堂堂整旆旌。
再鼓未甘衰戰氣，千毫猶可奉詩情。
忘機始驗朋歡浹，受惡方知酒令明。
了得本來常寂滅，一塵何足累無生。
和微之喜雪
作者：韓維
朝代：宋

凍雨吹花六出成，高樓一見瓦□□。
已驚密勢昏群岫，更想餘霖及列城。
照水□□生秀氣，跳枝喜鵲弄和聲。
曾陪舞蹈豐年□，□擁溫貂夢帝京。
和微之堯夫作會
作者：韓維
朝代：宋

燕豆何頻設，歸鞍夜屢闌。
敢言揮麈倦，惟怯釂觴難。
就暖歌筵密，憑高繪境寬。
未甘閑處卧，猶學少時歡。
浮蟻凌山玉，飛花掩袖紈。
幸同諸老醉，擊壤頌安安。
和微之宴張大夫家園
作者：韓維
朝代：宋

郎官高會一時賢，勝踐幽棲近接聯。
敢論懷黄誇故國，聊欣垂白上華筵。
同心况是論交舊，二首何疑貴老年。
東里作詩成故事，明珠當盡落吾前。
和微之宴景仁新第
作者：韓維
朝代：宋

華構經營不日成，宛如圖畫著丹青。
溫貂密坐浮香篆，綠蟻盈斟照弁星。
得地新篁皆嫋嫋，凌霜修檜自亭亭。
祝公眉壽長康樂，不學癡人事醉醒。
和微之燕西湖
作者：韓維
朝代：宋

三月韶華大半過，好花零謝已無多。
暮年光景如殘夢，浮世塵勞付浩歌。
游子有時眠岸草，啼禽終日在庭柯。
白頭不作垂鈎客，辜負春湖十里波。
和微之遊湖春夏秋冬四絕·其一
作者：韓維
朝代：宋

冰散玉珂微弄暖，梅含金粉巧矜新。
道人不管年光逝，貪作詩章等待人。
和微之遊湖春夏秋冬四絕·其三
作者：韓維
朝代：宋

敗荷衰折水西流，極目清光好放舟。
幸有主人頻卜晝，肯同俗子更悲秋。
和微之遊湖春夏秋冬四絕·其二
作者：韓維
朝代：宋

花邊鷺立紅雲裏，林下人行翠幄中。
炎暑吾今知所避，全家移入廣寒宮。
和微之遊湖春夏秋冬四絕·其四
作者：韓維
朝代：宋

畫舫新成水拍堤，悲絲急管韵參差。
吟風嘯月年年事，未省曾經興盡時。
和微之飲楊路分家聽琵琶·其一
作者：韓維
朝代：宋

酒熟梅香臘後天，春鶑巧囀忽當筵。
共嗤白傅辛勤甚，萬喚千呼始上船。
和微之飲楊路分家聽琵琶·其二
作者：韓維
朝代：宋

遇酒逢春觸處春，白頭相視若天倫。
須知丞相官儀重，不及琳宮自在人。
和提刑千葉梅·其一
作者：韓維
朝代：宋

層層玉葉黄金蕊，漏泄天香與世人。
閑寂未須嗟失地，年年長冠百花春。
和提刑千葉梅·其二
作者：韓維
朝代：宋

擢玉自成超俗格，施朱不學入時粧。
莫將羅幕輕遮護，從放樽前自在香。
和昌言喜雪
作者：韓維
朝代：宋

萬里多仁德有鄰，故交仍珮左魚新。
歡娛每恨流陰駛，談笑幾還太古淳。
浮蟻生光盈壽斝，驚鴻取勢落華茵。
題詩寂寞高眠冷，笑殺尊前起舞人。
和昌言太中
作者：韓維
朝代：宋

眉秀瞳青却少容，精神强健幾如公。
相逢細雨開籬菊，自愧繁霜滿鬢蓬。
談道遠追西域祖，題詩今得少陵翁。
鋒車北去歸何日，且願從容一笑同。
和昌言謁見景仁所居話及洛事
作者：韓維
朝代：宋

重遷豈是賢人累，樂內非期俗子誇。
萬瓦生烟新起第，一經消日舊傳家。
浮舟共愛清湖色，披竹時尋曲水涯。
未信閑中無事役，隔年貪看別都花。
和晏相公初春
作者：韓維
朝代：宋

春物華猶少，春風思已多。
新黄先入柳，微綠自生波。
酒興潛傾倒，詩情暗揣摩。
流年不須問，判作白頭歌。
和晏相公小園靜話
作者：韓維
朝代：宋

祓除名利開清論，柬汰文章到古風。
日暮園林灑微雨，一樽猶對菊花叢。
和晏相公府東三咏·李相園
作者：韓維
朝代：宋

楊花點徑殘春後，草氣薰池過雨初。
行到松洲有遺興，水聲東下竹間渠。
和晏相公府東三咏·楚家宅
作者：韓維
朝代：宋

婆娑桂樹垂丹艷，落落松枝偃翠英。
訪古賞春俱有得，不勞勤遠事幽尋。
和晏相公府東三咏·韓王宅
作者：韓維
朝代：宋

開邦勛業高無讓，啟第規模壯絕鄰。
興廢感懷悲咤久，柳梢花葉自青春。
和晏相公泛南湖韋家園過西溪至許家園
作者：韓維
朝代：宋

湖心點點生圓荷，黄花白花滿晴波。
環堤客樹垂婆娑，魚沉鷺矯各自得。
人生不樂其謂何，南塘過盡西溪綠。
上下名園依小曲，相君從容來賞矚。
不驅大旆事喧鬧，直解扁舟作幽獨。
幕中賓從才且良，酒酣落筆摛文章，珠聯璧疊爭煒煌。
政成禮息無一事，明日復此醉華觴。
和晏相公湖上十月九日三首·其一
作者：韓維
朝代：宋

霜風吹林葉亂墜，波下疊疊如鋪茵。
漁人不用更安摻，直可鑿水收紫鱗。
和晏相公湖上十月九日三首·其三
作者：韓維
朝代：宋

秋花含練猶强發，映水依林黄復丹。
已覺微陽在波底，浴鳬沈鷺不知寒。
和晏相公湖上十月九日三首·其二
作者：韓維
朝代：宋

斷橋孤嶼寒光外，短楫輕舟夕照中。
未必江湖能勝此，野棠梨葉赤如楓。
和晏相公湖上四首·其一
作者：韓維
朝代：宋

霧霽山高牖，天寒水落沙。
試披深岸草，往往見黄花。
和晏相公湖上四首·其三
作者：韓維
朝代：宋

風枝挂危葉，飛動夕陽中。
莫遣兒童撼，留看著露紅。
和晏相公湖上四首·其二
作者：韓維
朝代：宋

穫水登紅稻，篙舟割紫菱。
杯盤見秋物，江海思飛騰。
和晏相公湖上四首·其四
作者：韓維
朝代：宋

折葦隨風色，枯荷盡雨聲。
平波極眼凈，好放畫船行。
和晏相公湖上遇雨
作者：韓維
朝代：宋

公堂日多暇，薄暮遊清池。
孤雲從西來，若與雲蓋期。
急雨亂荷芰，紅綠左右披。
沙禽带濕起，簇簇守前坻。
烟樹晦空曲，蟬聲寂無遺。
殘炎一洗濯，霽影開林西。
禽飛還清波，蟬噪復故枝。
晚槿揚朱華，秋草含碧滋。
篙舟出堤去，微風滿平猗。
卷幔極長望，止見隗與箕。
舉酒無塵情，慨然起遐思。
永懷古先訓，默蹈通介宜。
乃知賢哲心，所得非遊嬉。
和晏相公答張提刑州名詩三首·講德
作者：韓維
朝代：宋

上德欽明代，中階翊亮司。
夔龍曜勛業，鸞鳳肅威儀。
復古高文麗，爲邦惠化綏。
還當奉侯瑞，歸輔太平基。
和晏相公答張提刑州名詩三首·陳情
作者：韓維
朝代：宋

濠上蒙莊達，田中彭澤歸。
安能陳道德，直可景光輝。
欣奉燕臺集，恭陪漢相威。
陽春回麗曲，清越滿金徽。
和晏相公答張提刑州名詩三首·頌聖
作者：韓維
朝代：宋

文德綏中夏，威靈鎮遠夷。
恩靈滄海潤，基業泰山維。
漢曲白麟應，虞韶丹鳳儀。
僞儒蒙景化，鼓舞慶淳熙。
和晏相公答邵校勘
作者：韓維
朝代：宋

兩朝典策成揮筆，二府勛庸在運籌。
歷踐枯榮皆德舉，重陪閒燕是恩留。
康寧必有神明勞，蕭灑真無世俗憂。
早晚安車賜高退，碧嵩清潁從公游。
和晏相公西湖
作者：韓維
朝代：宋

荷香時傍清樽落，菱蔓遥迎畫舸開。
行到南亭莫回首，綠楊陰外即風埃。